20,923 kes baharu semalam

Jumlah jangkitan harian Covid-19 di seluruh negara dalam tempoh 24 jam semalam (26 Mac 2022) turun sedikit berbanding Jumaat, namun kekal melebihi paras 20,000 kes.

Data laman sesawang CovidNOW kendalian Kementerian Kesihatan (KKM) yang dikemas kini jam 7.30 pagi tadi menunjukkan seramai 20,923 individu di seluruh negara disahkan dijangkiti Covid-19 pada Sabtu, turun berbanding 21,839 yang dicatat pada Jumaat.

Jumlah itu menjadikan kumulatif positif sejak Covid-19 menular di negara ini awal 2020 lalu meningkat kepada 4,122,004 kes – ketiga tertinggi dalam kalangan negara-negara ASEAN selepas Vietnam dan Indonesia.

Sehingga semalam seramai 3,844,766 pesakit Covid-19 telah sembuh, 34,751 kematian dilaporkan dan 242,487 kes masih aktif.

Daripada jumlah kes aktif itu seramai 235,596 pesakit menjalani kuarantin di rumah; 1,159 ditempatkan di PKRC; 5,430 dimasukkan ke hospital; dan 302 pesakit dirawat di unit rawatan rapi (ICU), dengan 198 daripadanya memerlukan alat bantuan pernafasan.

Namun, berita baiknya ialah hanya lima daripada 16 negeri dan Wilayah Persekutuan sahaja yang mencatat jangkitan baharu melebihi 1,000 kes.

Sementara, dalam tempoh 24 jam semalam hanya empat negeri yang merekodkan peningkatan jangkitan baharu harian.

Data menunjukkan Kuala Lumpur mencatat 1,855 kes baharu semalam, berbanding 1,586 kes pada Jumaat, diikuti Negeri Sembilan (1,304 kes baharu, 1,134 Jumaat); Pahang (638 kes baharu, 608 Jumaat); dan Perlis (97 kes baharu, 47 Jumaat).

Kuala Lumpur kini mencatat kumulatif positif sebanyak 320,957, dengan 291,122 pesakit telah sembuh, 2,779 kematian dan 27,056 kes masih aktif.

Daripada jumlah kes aktif itu seramai 26,486 pesakit menjalani kuarantin di rumah; 120 ditempatkan di PKRC; 429 dimasukkan ke hospital; dan 21 dirawat di ICU, dengan 15 daripadanya memerlukan alat bantuan pernafasan.

Selangor, walaupun jangkitan menurun semalam, tetapi kekal mencatat kes tertinggi harian berbanding negeri lain sebanyak 10,790 kes (10,842 pada Jumaat).

Sehingga Jumaat lalu, seramai 25,795,683 atau 79.0 peratus populasi Malaysia berumur 12 tahun dan ke atas telah lengkap divaksinasi, manakala 27,462,692 atau 84.1 peratus lagi berusia lima tahun dan ke atas menerima sekurang-kurangnya satu dos.

Seramai 15,595,578 atau 66.3 peratus individu dewasa berusia 18 tahun dan ke atas telah menerima suntikan dos penggalak.

Sehingga jam 7.30 pagi itu tiada kemas kini berhubung kes berkaitan Covid-19 yang dikeluarkan Kementerian Kesihatan menerusi laman sesawangnya CovidNOW.


Bekas ahli perbankan dituduh tipu pelabur RM1.57 juta

Suruhanjaya Sekuriti Malaysia (SC) hari ini mengenakan pertuduhan terhadap bekas ahli perbankan pelaburan Charles Chua Yi Fuan kerana menipu tujuh pelabur yang mengalami kerugian hampir RM1.67 juta antara Julai 2017 hingga Mei 2019.

Chua, bekas Naib Presiden Pasaran Hutang di Hong Leong Investment Bank Bhd, memaklumkan kepada mangsa bahawa mereka melabur dalam skim pelaburan yang tidak wujud melibatkan langganan sekuriti, menurut SC dalam kenyataan pada Jumaat.

Chua hari ini dibawa ke dua Mahkamah Sesyen berasingan di Melaka untuk menghadapi 13 pertuduhan di bawah subseksyen 179(b) Akta Pasaran Modal dan Perkhidmatan 2007 (CMSA).

“Hukuman bagi sabitan kesalahan di bawah subseksyen ini ialah hukuman penjara tidak melebihi 10 tahun dan denda tidak kurang RM1 juta bagi setiap pertuduhan,” menurut SC.

Kenyataan itu menyatakan bahawa tertuduh menuntut dibicarakan kepada semua pertuduhan terhadapnya.

Hakim Mahkamah Sesyen Nariman Badruddin membenarkan ikat jamin sebanyak RM300,000 dengan dua penjamin.

Di mahkamah lain, hakim Mahkamah Sesyen Maziah Joary Mohd Tajudin membenarkan ikat jamin sebanyak RM280,000, juga dengan dua penjamin.

Kedua-dua mahkamah mengarahkan Chua melaporkan diri kepada pegawai penyiasat SC setiap bulan, menurut SC.

Chua sebelum ini menghadapi empat pertuduhan pada 16 Jun 2022 di dua Mahkamah Sesyen Kuala Lumpur berkaitan kesalahan yang sama. Chua menuntut dibicarakan atas pertuduhan tersebut.

SC terus mengingatkan pelabur supaya berhati-hati sebelum mengeluarkan wang mereka dan apabila mempertimbangkan peluang pelaburan.

Pelabur dinasihatkan untuk merujuk kepada senarai amaran pelabur SC mengenai laman web/platform yang tidak sah, produk pelaburan, syarikat dan individu.

Pelabur juga boleh menghubungi pejabat pengguna dan pelabur SC di 03-6204 8999 atau e-mel [email protected] untuk pertanyaan. – Bernama


Warisan juga mencalonkan Shafie sebagai PM baharu

Blok pembangkang dijangka turut akan mencalonkan nama Presiden Warisan Datuk Seri Shafie Apdal sebagai calon Perdana Menteri baharu, ia susulan keputusan Tan Sri Muhyiddin Yassin meletak jawatannya hari ini.

Perkara tersebut disahkan Ketua Wira Warisan, Datuk Mohd. Azis Jamman yang membayangkan Shafie diyakini dapat memberi perubahan dalam pentadbiran negara di bawah kerajaan baharu yang lebih stabil.

“Saya akan menjadi pilih kasih jika ditanya tentang ini kerana saya dengan beliau dari parti dan negeri yang sama jadi sudah tentu saya mengiakan pencalonan beliau,” katanya dipetik lapor Utusan Online.

Jelasnya, peluang harus diberikan kepada wakil Sabah pula untuk menerajui pentadbiran kerajaan pusat dan boleh tidak ada salahnya jika tawaran tersebut dipertimbangkan.

“Ini terutama selepas 60 tahun Malaysia dibentuk, tidak pernah dalam sejarah pemimpin dari Sabah diberi peluang menerajui negara dan pertimbangan untuk merealisasikan Perjanjian Malaysia 1963,” katanya lagi.

Muhyiddin menyerahkan surat peletakan jawatannya hari ini kepada Yang di-Pertuan Agong kini terserah kepada Seri Paduka untuk melantik Perdana Menteri baharu.

Ketua Pembangkang Datuk Seri Anwar Ibrahim kini juga sedang merayu supaya semua parti-parti dalam blok tersebut menyokongnya sebagai calon PM baharu.

Bagaimanapun difahamkan, Pengerusi Parti Pejuang, Tun Dr Mahathir Mohamad dan Shafie tidak membuat sebarang keputusan untuk sama ada menyokong Anwar sebagai calon PM yang baharu.


Jangan buat spekulasi kematian pegawai perubatan jatuh bangunan

Jabatan Kesihatan Negeri Pulau Pinang (JKNPP) memohon semua pihak agar tidak membuat sebarang spekulasi atau menyebarkan maklumat tidak sahih mengenai kematian seorang petugas Hospital Pulau Pinang (HPP) di sini pada 17 April lepas.

Pengarahnya Dr Maarof Sudin berkata beliau dimaklumkan bahawa polis yang sedang menyiasat kes itu telah mengarahkan bedah siasat dijalankan, lapor Bernama.

Beliau berkata memandangkan kes ini masih dalam siasatan polis, dan bagi menghormati keluarga mendiang, JKNPP memohon kerjasama semua pihak agar tidak membuat sebarang spekulasi atau menyebarkan maklumat tidak sahih mengenai kejadian itu.

“Jabatan ini (JKNPP) dan pihak HPP akan memberi sepenuh kerjasama kepada pihak polis dalam siasatan selanjutnya,” katanya dalam satu kenyataan di sini, hari ini.

Dalam kejadian 17 April lepas petugas itu ditemukan maut, dipercayai selepas terjatuh daripada unit kediamannya di bangunan berhampiran.

Dr Maarof yang turut mengucapkan takziah kepada keluarga serta rakan-rakan mendiang berkata, mendiang merupakan seorang Pegawai Perubatan Siswazah yang telah melaporkan diri dan ditempatkan di HPP pada 4 April lepas.

Menurutnya laporan lengkap siasatan masih menunggu beberapa keputusan ujian makmal, termasuk laporan bedah siasat Jabatan Forensik HPP, yang akan dikemukakan kepada polis bagi membantu siasatan.

Sementara itu Pengerusi Jawatankuasa Agroteknologi dan Keselamatan Makanan, Pembangunan Luar Bandar dan Kesihatan negeri Dr Norlela Ariffin dalam kenyataan berasingan memohon Kementerian Kesihatan (KKM) menyiasat secara menyeluruh kes itu, berikutan ia didakwa kejadian kedua dalam tempoh kurang dua tahun yang membabitkan doktor.

Norlela berkata pihak yang terlibat juga perlu memberi penjelasan mengenai kes dan situasi dihadapi doktor di hospital di negeri ini.

“Saya pernah membangkitkan tentang tempoh masa kerja yang tidak logik membabitkan profesion seorang doktor yang pernah dihadapi oleh ahli keluarga saya sebelum ini, namun maklum balas pihak kesihatan negeri adalah semua doktor perlu melalui situasi berkenaan,” katanya.

Semalam satu portal berita melaporkan Ketua Polis Daerah Timur Laut Asisten Komisioner Soffian Santong mengesahkan seorang doktor pelatih dari HPP ditemukan meninggal dunia selepas dipercayai terjatuh dari bangunan dan kes disiasat sebagai mati mengejut.

Pada penghujung tahun 2020, seorang doktor pelatih lelaki yang bertugas di HPP ditemukan meninggal dunia di rumahnya di Bukitt Jambul, dipercayai akibat membunuh diri.


Bekas Ketua Pemuda UMNO Machang keluar parti, sokong Perikatan Nasional

Bekas Ketua Pemuda UMNO Bahagian Machang, Eriandi Ismail mengumumkan keputusan keluar daripada parti tersebut dan mengesahkan penyertaannya bersama Perikatan Nasional (PN).

Pengumuman penyertaan bekas pemimpin akar umbi UMNO menyeberang bersama PN juga adalah rentetan kepada siri langkah beberapa tokoh parti tersebut yang sebelum ini mengumumkan menjadi ahli PAS dan Bersatu.

Menurutnya, langkah yang diambilnya itu bukan keputusan dibuat sehari dua tetapi selepas sekian lama difikirkan selain bertanya pandangan pelbagai pihak.

“Ringkas ceritanya saya bukan buat keputusan sehari dua hari ini untuk menyertai Bersatu tetapi dah lama, tanya pandangan orang tua, orang alim dan orang pelbagai peringkat untuk saya membuat keputusan malam ini.

“Bukan mudah untuk membuat keputusan meninggalkan parti yang saya sertai lebih 20 tahun, saya bukan tokoh besar, kecil saja. Paling tinggi pun jadi naib ketua pemuda UMNO Kelantan sahaja dan jadi calon dua kali.

“Cuma oleh kerana ada sedikit pengalaman dalam konteks politik di Machang ini, maka saya ambil keputusan untuk bersama Perikatan Nasional (PN). Saya jumpa dan tanya ibu bapa, kerana ibu saya masih Ketua Wanita UMNO bahagian Machang,” katanya ketika berceramah di Machang, malam tadi.

Turut bersama dalam program ceramah malam tadi, Ahli Parlimen Machang Wan Ahmad Fayhsal Wan Ahmad Kamal dan Ahli Parlimen Arau, Datuk Seri Shahidan Kassim

Eriandi sebelum ini pernah ditampilkan sebagai calon bagi kerusi dewan undangan negeri (DUN) Kemuning pada 2013 dan 2018 bagaimana tewas kepada calon PAS, Mohd Roseli Ismail.

Sementara itu tambah Eriandi dia keluar daripada UMNO bukan disebabkan tawaran tertentu sebaliknya menolak kerjasama antara parti itu dengan DAP.

“Tatkala Umno ambil keputusan bergabung dengan DAP, saya ambil keputusan mohon izin daripada ibu bapa untuk meninggalkan umno dan BN.

“Jangan marahkan saya, saya tak rela tangan ini mengundi logo dacing dalam PRN (pilihan raya negeri (PRN) kerana di sebalik logo itu terselit DAP. Maka saya ambil keputusan bersama PN,” katanya lagi.


Surat penggantungan tak beri sebab tindakan diambil: Hishammuddin

Bekas Naib Presiden UMNO, Datuk Seri Hishammuddin Hussein yang digantung memberitahu tiada alasan dan sebab tindakan diambil terhadapnya diberikan dari parti itu.

Hishammuddin mendedahkan sudah menerima surat rasmi penggantungan hari ini yang dihantar Setiausaha Agung UMNO, Datuk Seri Ahmad Maslan tetapi tiada alasan dan sebab diberikan berhubung keputusan tersebut.

“Baru sahaja menerima surat rasmi bertarikh semalam berhubung penggantungan keahlian UMNO saya. Tiada sebab penggantungan dinyatakan,” katanya di Facebook.

“Adalah dimaklumkan bahawa mesyuarat MKT pada 27 Jan 2023 telah memutuskan bahawa YB (Hishammuddin) digantung hak-hak keahlian dalam parti bawah Fasal 10.6 dibaca bersama Fasal 5.9 Perlembagaan UMNO kerana tindakan YB melanggar Fasal 20.9 Perlembagaan UMNO,” kata Ahmad menerusi surat rasmi kepada Hishammuddin.

Jumaat lalu, UMNO mengumumkan pemecatan bekas Pengerusi Badan Perhubungan UMNO Selangor Tan Sri Noh Omar dan Khairy Jamaluddin Abu Bakar, yang juga bekas Ketua Pemuda UMNO, kerana dakwaan melanggar disiplin parti mengikut perlembagaan.

Hishammuddin digantung bersama bekas Ketua Penerangan UMNO Shahril Sufian Hamdan, Datuk Maulizan Bujang dan Datuk Seri Mohd Salim Sharif sebagai ahli parti.

Seramai 42 ahli lain turut dipecat atas dakwaan kesalahan seperti menjadi calon Bebas, calon parti bukan Barisan Nasional dan membantu parti pesaing pada Pilihan Raya Umum Ke-15 lalu.


10,000 sukarelawan tarik diri, Olimpik Tokyo mungkin ditangguh

Jawatankuasa Penganjur Sukan Olimpik Tokyo 2020 tidak menolak kemungkinan membatalkan atau menunda sukan itu, susulan muncul keraguan di kalangan pegawai kerajaan dan pakar perubatan sama ada acara itu selamat atau tidak ketika pandemik Covid-19 terus melanda.

Tetapi, dengan hanya tinggal 50 hari sahaja lagi sukan itu bakal bermula, penganjur turut menerima cabaran apabila 10,000 sukarelawannya menarik diri.

Tinjauan pendapat umum di Jepun secara keseluruhannya konsisten mahukan sukan dunia itu dibatalkan atau ditangguh ke tarikh lain kerana pandemik Covid-19.

Bagaimanapun akhbar Nikkan Sports memetik Presiden Jawatankuasa Penganjur Sukan Olimpik Tokyo 2020, Seiko Hashimoto sebagai berkata pihaknya tidak boleh menunda lagi acara itu.

Akhbar Asahi pula membuat andaian bahawa sukan itu akan diteruskan selepas Perdana Menteri Yoshihide Suga bersedia mengadakan pilihan raya umum selepas Olimpik Tokyo selesai.

Ketika penonton luar negara dilarang ke temasya itu, pegawai Olimpik Tokyo 2020 belum membuat keputusan sama ada peminat di Jepun dibenar masuk ke tempat pertandingan.

Ini susulan kegembiraan peminat yang teruja akan berteriak dan berpelukan jika pasukan atau individu pilihan mereka menang, sekali gus akan menimbulkan risiko penularan wabak Covid-19.

Jepun sekarang ini sedang memerangi gelombang keempat Covid-19 – lapan minggu sebelum permulaan temasya sukan yang dijadualkan

Sementara itu, kira-kira 10,000 daripada 80,000 sukarelawan tanpa bayaran untuk Sukan Olimpik Tokyo dan Paralimpik memberitahu penganjur bahawa mereka tidak akan mengambil bahagian dalam sukan yang akan bermula 23 Julai depan.

Penganjur mengatakan sesetengahnya enggan mengambil bahagian kerana kerana bimbang mengenai Covid-19.

Sedikit sahaja sukarelawan dijangka diberi vaksin kerana kebanyakannya tidak akan berhubungan dengan atlet atau pegawai penting yang lain.

“Selain kebimbangan mengenai jangkitan Covid-19, ada yang berasa sukar untuk melakukan tugas di temasya itu kerana bertindih dengan jadual kerja mereka,” kata jurucakap penganjur. – Agensi


Thailand rekod 24,635 kes hari ini, Singapura 4,925

Dua negara jiran Malaysia – Thailand dan Singapura – masing-masing merekodkan 24,635 dan 4,925 jangkitan baharu Covid-19 dalam tempoh 24 jam sehingga tengah hari tadi (28 Mac 2022).

Kementerian Kesihatan Awam (PHM) Thailand melaporkan seramai 34 pesakit baharu Covid-19 hari ini adalah pengembara yang baharu tiba di negara itu semalam.

Pada masa sama PHM juga memaklumkan seramai 81 lagi pesakit meninggal dunia akibat komplikasi virus SARS-CoV-2 dalam tempoh berkenaan, menjadikan jumlah keseluruhan kematian mencecah 24,880 kes.

Sejak awal 2020 lalu hingga hari ini Thailand mencatat 3,553,720 kumulatif kes positif, dengan 3,278,103 pesakit telah sembuh, dan 250,737 pesakit lagi masih dirawat di hospital.

Data daripada Worldometer, menunjukkan kes positif di seluruh dunia meningkat kepada 482.18 juta pada Isnin, dengan 416.6 juta daripadanya telah pulih, 59.43 juta kes aktif, termasuk 58,797 dalam keadaan kritikal, dan 6.15 juta telah meninggal dunia.

Sementara itu, Singapura pula merekodkan 4,925 jangkitan baharu, termasuk 4,813 merupakan penularan tempatan dan 112 kes import.

Kementerian Kesihatan (MOH) Singapura juga memaklumkan terdapat empat kematian akibat komplikasi Covid-19 dalam tempoh 24 jam sehingga tengah hari tadi, menjadikan keseluruhannya 1,254 kes.

Terdapat 717 pesakit Covid-19 sedang dirawat di hospital dengan 92 daripadanya memerlukan bantuan oksigen, menurut data MOH hari ini.

Sehingga hari ini Singapura mencatat 1,076,930 kumulatif positif sejak wabak Covid-19 melanda awal 2020 lalu. – Agensi


Najib sudah beri jawapan isu 1MDB, kata Speaker Dewan Rakyat

Yang Dipertua Dewan Rakyat Tan Sri Azhar Azizan Harun hari ini (21 Mac 2022) memaklumkan bekas Perdana Menteri Datuk Seri Najib Razak telah memberi penjelasan mengenai kenyataan yang dibuat beliau mengenai 1Malaysia Development Bhd (1MDB).

Azhar Azizan berkata beliau telah menerima penjelasan tersebut pada masa dan hari yang ditetapkan pada 10 pagi Selasa minggu lalu.

“Saya telah meneliti penjelasan tersebut dan ia agak tepat. Saya telahpun duduk dengan Yang Berhormat Damansara (Tony Pua) untuk penjelasan yang diberikan.

“Saya telah memberikan sedikit masa kepada Yang Berhormat Damansara untuk menjawab persoalan-persoalan tersebut,” katanya dipetik daripada laporan Bernama.

Beliau berkata demikian ketika menjawab celahan RSN Rayer (Jelutong-DAP) yang bertanyakan penjelasan Najib mengenai 1MDB, yang sepatutnya diberi minggu lepas.

Namun begitu, sebarang keputusan berkenaan persoalan mengenai 1MDB yang dibangkitkan oleh Najib, akan dibuat setelah mendapat maklum balas yang menyeluruh.

Azhar Azizan berkata perkara tersebut amat rumit, disebabkan oleh butiran-butiran yang terperinci dan spesifik.

“Butiran-butiran tersebut terpaksa saya perhatikan sama ada apa yang diperkatakan itu mengelirukan atau tidak,” tambahnya.

Awal bulan ini, Phua (Damansara-PH) telah mengemukakan usul menuruk Najib kepada Jawatankuasa Khas Pilihan kerana di dakwa cuba mengelirukan Ahli Dewan berkaitan isu 1MDB.

Beliau berkata penjelasan juga telah diberikan oleh Menteri Kewangan Tengku Datuk Seri Zafrul Aziz seperti yang diminta.

“Saya akan beri semua salinan kepada Yang Berhormat Pekan dan Yang Berhormat Damansara supaya mereka tahu apa yang diperkatakan dan setelah menjawab jawapan daripada Yang Berhormat Damansara, saya akan membuat keputusan,” kata Azhar.


Persediaan penyakit berjangkit menghadapi musim banjir

Setiap kali banjir besar berlaku, banyak kerugian terpaksa ditanggung oleh mangsa bencana alam itu. Selain kerugian harta benda, penduduk di kawasan yang terlibat juga perlu berwaspada dalam aspek kesihatan kerana mereka terdedah kepada gejala penyakit.

Selain penyakit berjangkit seperti kencing tikus dan campak, mereka perlu bersedia berhadapan kes ringan seperti batuk, selesema, demam dan jangkitan penyakit kulit. Mereka yang mengalami tanda-tanda penyakit berkenaan perlu mendapatkan rawatan segera.

Bagi ibu hamil yang hampir bersalin, lengkapkan segala persiapan termasuk untuk bayi yang bakal lahir dan simpan di tempat mudah dicapai. Lebih baik jika tinggal berdekatan hospital atau di luar kawasan banjir .

Dokumen penting seperti kad pengenalan dan kad antenatal mesti disimpan rapi. Bagi mengelak masalah ketika bersalin, simpan nombor telefon klinik, hospital dan orang yang boleh dihubungi ketika kecemasan.

Pesakit kronik

Banjir juga mengganggu jadual rawatan bagi pesakit kronik. Justeru mereka perlu mendapatkan bekalan ubat mencukupi dan pastikan kad rawatan serta dokumen penting lain tidak hilang.

Jika berada di pusat penempatan sementara banjir, hubungi pegawai kesihatan atau perubatan untuk bantuan jika bekalan ubat habis atau hilang dan jika ada tanda-tanda penyakit tertentu.

Selain itu, mereka yang memerlukan rawatan penyakit berkala seperti hemodialisis perlu memaklumkan kepada pegawai berkenaan untuk bantuan atau dipindahkan ke pusat yang mempunyai peralatan bersesuaian.

Ahli keluarga pesakit yang terlantar pula dinasihat mendapatkan bekalan ubat lebih awal untuk pesakit. Kenderaan yang sesuai perlu untuk memindahkan pesakit jika keadaan banjir semakin teruk atau diarahkan oleh pihak berkuasa.

Elak kecederaan dan jangkitan penyakit

Jangkitan penyakit, terutamanya bawaan air adalah suatu kebiasaan semasa dan selepas musim banjir. Air banjir mengandungi banyak jenis kuman (virus, bakteria, fungus) dan parasit (seperti cacing) akibat bercampur dengan air kotor dan air kumbahan.

Dalam pada itu, serpihan berbahaya seperti kayu, kaca dan bahan kimia di dalam air banjir boleh menyebabkan kecederaan. Oleh itu, mangsa banjir perlu mengelak kecederaan kerana bantuan mungkin sukar diperoleh sementara kuman pula mudah memasuki luka kecederaan, walaupun kecil.

Bagi mengelak jangkitan penyakit, mereka yang berisiko atau terlibat dengan banjir perlu mengutamakan kebersihan.

Golongan paling berisiko ialah kanak-kanak, warga emas, ibu mengandung dan pesakit yang lebih terancam jika dijangkiti kuman melalui makanan (dan air) tercemar atau akibat luka kecederaan.

Selepas banjir

Walaupun banjir telah surut, jangan terus memasuki rumah kerana anda belum pasti keadaan dalam rumah anda. Sebaik-baiknya, periksa dahulu kerosakan dinding, lantai, siling, pintu dan tingkap serta perhatikan tanda-tanda rekahan atau mendapan yang mungkin melemahkan struktur rumah.

Selain itu, periksa paip saluran gas, wayar elektrik, peralatan elektrik dan bahan-bahan mudah terbakar di samping kerosakan pada tangki septik bagi memastikan jika berlaku pencemaran bahan kumbahan atau bahan kimia, serta kebocoran gas, air dan elektrik sekitar kediaman.

Bagi mengelak serpihan tajam dan ancaman binatang berbisa, gunakan kayu jika ingin mengalihkan sebarang halangan di sekitar kawasan rumah. Kerja-kerja pembersihan perlu dimulakan secepat mungkin di dalam dan luar rumah. Bersihkan juga semua peralatan menggunakan air bersih, sabun dan klorin. Ini dapat mengelakkan penularan penyakit termasuk bawaan nyamuk yang membiak dalam air banjir.


Penyembur nano dengan pelarut beralkohol mampu bunuh virus

Penggunaan pelarut mengandungi alkohol antara 70 hingga 90 peratus menerusi spray gun boleh membunuh virus SARS-CoV-2 di permukaan namun ia tidak sesuai digunakan secara langsung ke atas manusia.

Ketua Pengarah Kesihatan, Tan Sri Dr Noor Hisham Abdullah menjelaskan penggunaan spray gun yang semakin banyak digunakan tidak menjadi isu namun perlu digunakan secara berhati-hati kerana sesetengah larutan disinfeksi berkenaan boleh menyebabkan iritasi pada mata, kulit, saluran pernafasan dan juga sistem pencernaan.

“Selain larutan yang mengandungi alkohol, beberapa larutan seperti hydrogen peroxide, thymol, quarternary ammonia serta larutan berasaskan klorin turut berkesan membunuh virus berkenaan.

“Namun Kementerian Kesihatan (KKM) ingin menegaskan, penyemburan disinfeksi melalui nano mist spray (alat penyembur nano) tidak menggantikan keperluan disinfeksi permukaan secara manual,” katanya dalam satu kenyataan.

Dalam pada itu, Noor Hisham juga berkata garis panduan berhubung pendaftaran disinfektan sudah dikeluarkan dan boleh didaftarkan oleh pengeluar.

“Untuk makluman, pada masa ini pihak KKM melalui Bahagian Regulatori Farmasi Negara (NPRA) sudah mengeluarkan garis panduan untuk pendaftaran disinfektan permukaan yang boleh dicapai melalui https://www.npra.gov.my/images/Guidelines_Central/surface_disinfectant/R,” katanya lagi.

Alat penyembur nano adalah satu alatan semburan yang boleh menghasilkan titisan halus bersaiz nano dan ia dihasilkan untuk pelbagai tujuan termasuklah kosmetik, wangian dan pelbagai kegunaan domestik serta industri, bergantung kepada spesifikasi alat dan jenis cecair yang digunakan.

Ia terdapat dalam pelbagai bentuk dari saiz kecil untuk penggunaan persendirian seperti ‘spray gun’, ‘handheld spray’ sehingga saiz yang lebih besar untuk kegunaan industri.

Sementara itu, Dr Noor Hisham berkata, pihak kementerian mengambil maklum mengenai isu yang dibangkitkan berkaitan keselamatan dan keberkesanan penggunaan alat penyembur nano sebagai alat disinfeksi.

“Alat penyembur ini mula mendapat perhatian umum untuk digunakan sebagai alat disinfeksi bagi mengekang penularan Covid-19. Ramai beranggapan penggunaan alat ini berupaya menghapuskan virus di udara (airborne) dan juga di permukaan.

“Bagaimanapun, keberkesanan penggunaan alat penyembur nano ini untuk disinfeksi bergantung kepada keupayaan alat berkenaan untuk menghasilkan semburan yang sekata pada permukaan, jenis dan kepekatan larutan disinfeksi yang digunakan, serta tempoh masa pendedahan,” katanya.


553,871 individu terima vaksin semalam, rekod baharu PICK

Jumlah individu menerima suntikan vaksin Covid-19 di seluruh negara semalam merekodkan angka tertinggi, sekali gus mengekal momentum pemberian 500,000 dos sehari bagi mempercepatkan lagi pencapaian imuniti kelompok.

Jumlah tertinggi dicatat menerusi Program Imunisasi Covid-19 Kebangsaan (PICK) sebelum ini ialah pada 26 Julai 2021 membabitkan 521,923 dos suntikan.

Data 27 Julai 2021

Semalam, sebanyak 553,871 individu menerima suntikan vaksin Covid-19 membabitkan 356,112 dos pertama dan 197,759 lagi penerima melengkapkan dos masing-masing, kata Menteri Kesihatan Datuk Seri Dr Adham Baba.

Enam negeri merekodkan jumlah tertinggi penerima vaksin itu semalam dengan Selangor mencatatkan 84,409 dos pertama dan 56,773 penerima dos kedua, diikuti Kuala Lumpur sebanyak 93,117 suntikan membabitkan 57,525 penerima dos pertama dan 35,592 dos kedua.

Empat lagi negeri ialah Johor sebanyak 46,196 dos (40,791 pertama, 5,405 kedua); Sarawak 36,011 dos (9,437 pertama, 26,574 kedua); Sabah 31, 810 dos (29,560 pertama, 2,250 kedua); dan Pulau Pinang 30,711 dos (23,042 pertama, 7,669 kedua).

Secara keseluruhan Dr Adham berkata, sehingga semalam 18,393,347 dos suntikan vaksin Covid-19 telah diberikan dengan 12,487,441 membabitkan penerima dos pertama dan 5,905,906 melengkapkan dos kedua masing-masing.

Beliau berkata Selangor, Kuala Lumpur dan Putrajaya merekodkan penerima vaksin tertinggi iaitu 5,112,057 dos pertama dan 1,831,585 dos kedua.


Remaja pengsan selepas vaksinasi sebab gementar, kurang tidur

Jabatan Kesihatan Negeri Melaka (JKNMelaka) mengesahkan seorang remaja pengsan selepas menerima suntikan vaksin Covid-19 semalam bukan kesan sampingan daripada vaksin yang diberikan.

Siasatan mendapati remaja berusia 12 tahun itu tidak sedarkan diri secara tiba-tiba disebabkan gementar, kurang tidur dan tidak mengambil sarapan sebelum menerima vaksin.

Timbalan Pengarah Kesihatan Negeri (Kesihatan Awam), Dr Rusdi Abd Rahman berkata remaja berkenaan dari sebuah sekolah rendah di Melaka hadir secara walk-in bersama keluarganya di Pusat Pemberian Vaksin (PPV) Integrasi Encore di Klebang semalam.

“Semasa proses vaksinasi, remaja ini agak gementar tetapi tiada sebarang kesan sampingan yang dilihat sejurus selepas vaksinasi atau sepanjang tempoh pemerhatian.

“Namun begitu selepas sesi pemerhatian dan dalam perjalanan pulang di kawasan pakir kenderaan, remaja itu secara tiba-tiba lemah dan rebah sehingga perlu dipapah ahli keluarganya masuk semula ke PPV bagi tujuan pemeriksaan lanjut,” katanya dalam kenyataan malam tadi.

Dr Rusdi berkata pemeriksaan pegawai perubatan mendapati keadaan remaja itu stabil di mana tekanan darah, nadi dan paras oksigen dalam darah adalah normal.

“Pemerhatian 30 minit oleh pasukan perubatan mendapati remaja berkenaan menunjukkan keadaan stabil dan dibenarkan pulang. Panggilan telefon susulan kepada keluarga selepas itu mendapati remaja berkenaan sihat dan aktif seperti sedia kala,” katanya.

Menurutnya siasatan lanjut mendapati remaja itu tidur lewat iaitu pada jam 2 pagi, selain tidak berselera dan makan sesudu nasi lemak pada pagi semalam.

Katanya, remaja terbabit tidak mempunyai sebarang masalah kesihatan, tidak pernah dimasukkan ke hospital atau mempunyai sebarang alahan sebelum ini.

“Jabatan Kesihatan Negeri Melaka bersama Pejabat Kesihatan Daerah akan terus memantau status kesihatan remaja ini dari semasa ke semasa,” katanya.

Sehubungan itu, beliau menasihatkan penjaga atau ibu bapa yang akan membawa anak masing-masing untuk divaksinasi supaya memastikan mereka mendapat rehat mencukupi dan makan sebelum hadir di PPV.


Penunjuk perasaan desak PM Armenia letak jawatan

Beribu-ribu penunjuk perasaan berhimpun di hadapan bangunan parlimen di Yerevan pada Rabu untuk mendesak Perdana Menterinya Nikol Pashinyan meletakkan jawatan susulan pertempuran di sempadan Armenia-Azerbaijan.

Penunjuk perasaan termasuk saudara-mara kepada mangsa yang terkorban dalam Perang Karabakh Kedua, lapor Agensi Anadolu memetik Agensi Berita NEWS.am Armenia.

Polis telah menyekat laluan di pintu masuk parlimen untuk menghalang penunjuk perasaan.

Selepas ketegangan tercetus tempoh hari, bilangan penunjuk perasaan yang berkumpul di hadapan parlimen terus meningkat menjelang petang.

Menurut catatan di media sosial, kumpulan itu turut memecahkan pintu bangunan parlimen.

Rakaman memaparkan penunjuk perasaan mendesak Pashinyan meletak jawatan, melaungkan slogan menentangnya dan cuba merempuh sekatan polis.

Tunjuk perasaan itu susulan kenyataan Pashinyan di parlimen baru-baru ini bahawa beliau berhasrat untuk menandatangani perjanjian damai dengan Azerbaijan.

Penunjuk perasaan turut mengadakan bantahan di luar bangunan parlimen pada Selasa.

Pashinyan memberitahu parlimen pada Rabu bahawa 105 askar Armenia terkorban dalam serangan baru-baru ini, manakala jumlah kematian membabitkan askar Azerbaijan seramai 50 orang.

Beliau berkata Yerevan mahu isu Azerbaijan-Armenia dibincangkan di Majlis Keselamatan Pertubuhan Bangsa-Bangsa Bersatu (PBB) dan telah menghubungi sekutunya mengenai hal itu.

Pashinyan juga meminta bantuan ketenteraan dari Rusia, yang telah membantu menamatkan konflik berdarah pada 2020.

Tentera Armenia pada Isnin dilaporkan melakukan provokasi di bandar Dashkasan, Kalbajar dan Lachin, menurut Kementerian Pertahanan Azerbaijan.

Kementerian itu mendakwa tentera Armenia turut mensabotaj laluan tentera Azerbaijan di sepanjang sempadan dengan menanam periuk api.

Ketegangan antara Armenia dan Azerbaijan bermula sejak 1991, apabila tentera Armenia menduduki Nagorno-Karabakh, juga dikenali sebagai Upper Karabakh, sebuah wilayah yang diiktiraf di peringkat antarabangsa sebagai sebahagian daripada Azerbaijan.

Pada 2020, Azerbaijan berjaya membebaskan beberapa bandar dan lebih 300 penempatan dan perkampungan yang diduduki oleh Armenia, dan pertempuran berakhir dengan perjanjian, menyaksikan Rusia bertindak sebagai orang tengah.


Ahmad Maslan tak puas hati akta dana politik tiada dalam MoU

Ahli Parlimen Pontian, Datuk Seri Ahmad Maslan tidak berpuas hati akta dana politik tidak terkandung dalam Memorandum Persefahaman (MoU) kerajaan dengan pembangkang yang ditandatangani pada Isnin di Parlimen.

Setiausaha Agung UMNO itu yang sedang berdepan kes mahkamah berkata menjadi mangsa sehingga diheret ke muka pengadilan dan mendakwa dirinya tidak tersenarai dalam Kabinet Datuk Seri Ismail Sabri Yaakob kerana dituduh oleh Suruhanjaya Pencegahan Rasuah Malaysia (SPRM) menerima sejumlah wang dana politik dan tidak membayar cukai.

“Ada perkara yang tidak disebut dalam MoU antara kerajaan dan pembangkang iaitu akta dana politik.

“Pada 2016, sudah ada draf Political Donation and Expenditure Act (PDEA), kenapa tidak dilaksanakan perkara ini?” katanya di Dewan Rakyat hari ini.

Beliau kemudiaan mengungkit sepatutnya pemberi dan penerima dana politik tidak sepatutnya dizalimi, ia secara tidak langsung merujuk kepada dirinya yang sedang berdepan pertuduhan di mahkamah ketika ini.

“Maka perlu diadakan kerana pemberi dan penerima tidak patut dizalimi.

“Saya tidak mahu bercerita panjang dalam dewan ini tapi saya seorang mangsa kezaliman dana politik yang tidak diaktakan, kalau nak cerita panjang ceritanya, tapi itulah menyebabkan saya jadi kluster mahkamah,” tambahnya lagi.

Ahmad berdepan dua tuduhan pengubahan wang haram kerana gagal mengisytiharkan RM2 juta yang diterima daripada bekas Perdana Menteri, Datuk Seri Najib Razak kepada Lembaga Hasil Dalam Negeri (LHDN) dan tuduhan memberikan kenyataan palsu kepada SPRM.


DUN Pahang lulus pindaan had umur 18 tahun ADUN

Dewan Undangan Negeri (DUN) Pahang meluluskan pindaan Enakmen Undang-Undang Tubuh Kerajaan Pahang (Bahagian Kedua) (Pindaan) 2021 bagi menurunkan had umur warganegara yang layak menjadi Ahli Dewan Undangan Negeri (ADUN) daripada 21 tahun kepada 18 tahun.

Cadangan pindaan had umur terhadap Perkara 19 undang-undang itu yang dikemukakan Menteri Besar Datuk Seri Wan Rosdy Wan Ismail dengan ADUN Chini Mohd Sharim Md Zain menyokong, diluluskan sebulat suara pada persidangan hari ini, lapor Bernama.

Yang Dipertua DUN Datuk Seri Ishak Muhamad berkata hanya ADUN Kemayan Datuk Mohd Fadhil Osman tidak menghadiri persidangan kali ini atas sebab kesihatan.

Pindaan rang undang-undang itu selari dengan pindaan Perlembagaan Persekutuan sebelum ini yang menurunkan umur kelayakan mengundi daripada 21 kepada 18 tahun.

Sementara itu, ADUN Pelangai Datuk Seri Adnan Yaakob mengucapkan tahniah kepada kerajaan negeri khususnya kepada Penasihat Undang-Undang Pahang Saiful Edris Zainuddin atas pindaan itu yang disifatkan sebagai prihatin untuk melakukan perubahan supaya selari dengan kerajaan Persekutuan dan tidak menimbulkan masalah pada masa hadapan.

“Saya juga berharap lebih banyak undang-undang lain yang sudah lama dikaji atau ditubuhkan sebuah jawatankuasa untuk melihat perkara ini kerana jika dilihat pada ucapan Menteri Besar (Wan Rosdy) sebelum ini, ada akta tahun 1939 yang masih digunakan,” katanya.


Empat bahagian di Sarawak banjir, sekolah dimasuki air

Beberapa kawasan di empat bahagian negeri ini terjejas banjir setakat ini iaitu di Sibu, Miri, Bintulu dan Kapit, menurut laporan Jawatankuasa Pengurusan Bencana Negeri (JPBN) Sarawak setakat jam 7 pagi tadi (10 Oktober 2022).

Kawasan terjejas di Sibu membabitkan Rumah Panjang (Rh) Joseph, kawasan pesisiran Jalan Salim, jalan utama Salim-Stabau, Lot 217 Jalan Stabau, Lot 211 Jalan Stabau, Rh Gerinsam, Kampung Kedada, Rh Pesisiran Sungai Assan, Kampung Kerto, Kampung Banyok, Jalan Lukut-Penyalau dan pasar Kanowit.

Di Miri pula membabitkan Kampung Subak, Kampung Tiris, Kampung Pintasan, Kampung Dagang dan Kampung Hunai di Daerah Bekenu.

Sementara itu, banjir di Bintulu menjejaskan setinggan Kampung Pisang, setinggan Rh Jarau, perumahan Sungai Plan Kidurong, Rh Banyang Batu 8 Jalan Bintulu-Miri, Sungai Sebatang di Jalan Kidurong dan Jalan Bintulu-Samalaju.

Kawasan terjejas di Kapit pula ialah Rh Philipmon di Nanga Bawai, Rh Umping di Lepong, Rh John Ramba di Sungai Sesibau, Sekolah Kebangsaan (SK) Nanga Ibun di Pila, Kampung Muhibah, SK Lepong di Baleh, Rh Austin Ekau Sipan, Kampung Alai, kawasan berek kerajaan, Rh Edwin Kebiau dan dermaga ekspres Song.

Sebuah pusat pemindahan sementara (PPS) turut dibuka di Kapit iaitu di Asrama Kementerian Pembangunan Sukan dan Urbanisasi (KPSU) bagi menempatkan 16 orang daripada tiga keluarga yang terjejas dari Rh John Ramba.


Bank Negara dijangka naikkan lagi OPR minggu ini: Moody’s

Bank Negara Malaysia dijangka menaikkan kadar dasar semalaman (OPR) sebanyak 25 mata asas kepada 2.5 peratus minggu ini, kenaikan kadar ketiga berturut-turut, bertujuan membantu mengurangkan inflasi negara ditambah dengan pemulihan ekonomi yang teguh, kata Moody’s Analytics.

Moody’s berkata indeks harga pengguna utama Malaysia meningkat sebanyak 4.4 peratus tahun ke tahun pada Julai, peningkatan mata peratusan penuh daripada bulan sebelumnya.

“Sementara itu, keluaran dalam negara kasar suku kedua Malaysia jauh melebihi jangkaan, didorong oleh peningkatan permintaan untuk perkhidmatan selepas sempadan dibuka semula sepenuhnya pada April,” katanya dalam satu kenyataan.

Dari segi luaran, menaikkan kadar dasar semalaman akan meningkatkan ringgit, yang telah susut berbanding dolar AS di tengah-tengah kenaikan kadar yang agresif oleh Rizab Persekutuan AS, katanya.

Bank pusat itu dijadualkan untuk mesyuarat Jawatankuasa Dasar Monetari September pada 7 hingga 8 September 2022. – Bernama


Dua isu punca was-was terhadap kerajaan PH-BN memuncak: ST

Rasa was-was terhadap apa yang akan berlaku kepada agenda reformasi Pakatan Harapan (PH) selepas bekerjasama dengan UMNO – parti yang dicemari rasuah – untuk membentuk kerajaan pada November, semakin memuncak sejak kebelakangan ini, menurut Straits Times (ST) Singapura.

UMNO bukan sahaja telah mula menjejaskan badan kehakiman dalam usaha mendesak bekas pemimpinnya Datuk Seri Najib Razak dibebaskan daripada hukuman penjara 12 tahun, presiden parti yang juga Timbalan Perdana Menteri, Datuk Seri Ahmad Zahid Hamidi telah mendapat semula pasportnya dari mahkamah.

Malah, perbicaraan kes rasuah Zahid pula ditangguhkan – sesuatu yang dilihat kemungkinan semua 47 pertuduhan melibatkan Yayasan Akalbudi akan digugurkan.

Sementara itu, Perdana Menteri Datuk Seri Anwar Ibrahim dan gabungan PH telah menarik kritikan kerana mengekalkan khidmat Tan Sri Azam Baki, Ketua Pesuruhjaya Suruhanjaya Pencegahan Rasuah Malaysia (SPRM), di tengah-tengah langkah beliau dan agensi itu yang semakin dipersoalkan.

Tindakan UMNO meminta Yang di-Pertuan Agong mempertimbangkan pengampunan diraja kepada Najib telah menimbulkan persoalan mengenai pendirian Anwar dalam mengendalikan muslihat politik oleh sekutu politiknya.

Kontroversi mengenai permintaan pengampunan itu diikuti dengan cepat oleh isu lain.

Laporan media Singapura itu menyebut bahawa ianya melibatkan Zahid, yang berjaya menangguhkan perbicaraan kesnya – empat bulan selepas beliau meminta Jabatan Peguam Negara menggugurkan 47 pertuduhan rasuah terhadapnya berdasarkan “fakta dan bukti baharu”.

Barisan Nasional (BN) pimpinan UMNO adalah sekutu penting dalam kerajaan Anwar, dengan 30 kerusi di Parlimen, termasuk 26 daripada UMNO.

Kerajaan Malaysia yang berusia lima bulan yang dipimpin PH mungkin akan tumbang sekiranya BN menarik balik sokongannya.

Najib telah menjalani hukuman penjara 12 tahun selama lapan bulan kerana rasuah selepas menamatkan rayuan terhadap sabitan dalam kes yang dikaitkan dengan dana negara 1Malaysia Development Berhad (1MDB).

Anwar berkata beliau akan menjadi ahli panel Lembaga Pengampunan yang akan memutuskan permohonan UMNO supaya Najib dibebaskan dan cadangan panel akan diserahkan kepada Yang di-Pertuan Agong untuk pertimbangan.

Tetapi Anwar berkata keputusan untuk memberikan pengampunan kepada Najib terserah kepada baginda dan bukannya Lembaga Pengampunan.

“Saya akan menjadi sebahagian daripada proses itu, dan mengenai perkara penganugerahan gelaran kehormat dan pengampunan, itu adalah prerogatif Yang di-Pertuan Agong,” kata Anwar.

Ahli Parlimen PKR Johor Hassan Abdul Karim, yang merupakan rakan Anwar pula berkata imej baik kerajaan telah digoncang oleh langkah Najib dan Zahid.

Beliau memberi amaran bahawa pengundi akan menolak PH sekiranya salah satu rayuan diluluskan.

“Gabungan politik PH dan Parti Keadilan Rakyat akan ditolak oleh rakyat dalam enam pilihan raya negeri akan datang.

“Berikutan itu, PH dan PKR akan ditolak rakyat pada pilihan raya umum akan datang,” katanya merujuk kepada pilihan raya di enam negeri yang mesti diadakan menjelang Ogos tahun ini.

Profesor Pengajian Asia James Chin dari Universiti Tasmania mengulas: “Hari Raya akan tiba dan inilah masanya orang ramai meminta ampun. Tetapi yang kelakarnya, sukar untuk meminta ampun kerana Najib selalu berkata beliau tidak terlibat (bersalah).”

Di tengah-tengah ketegangan yang dibangkitkan oleh pengampunan pengampunan Najib, seorang ahli kanan gabungan PH Anwar telah menjelaskan bahawa UMNO yang membuat rayuan pengampunan, bukan kerajaan pimpinan PH.

“Kabinet tidak pernah membincangkan perkara ini (pengampunan) dan menteri Kabinet daripada UMNO tidak membangkitkan isu itu,” kata Setiausaha Agung DAP, Anthony Loke – parti yang mempunyai jumlah kerusi paling banyak di Parlimen antara tiga parti PH.

“Isu pengampunan bukan pendirian kerajaan tetapi Umno sebagai parti politik,” katanya.

Ini susulan kenyataan Setiausaha Agung UMNO, Datuk Asyraf Wajdi Dusuki minggu lalu bahawa Majlis Tertinggi parti itu sebulat suara bersetuju untuk menghadap Yang di-Pertuan Agong bagi menyampaikan memorandum memohon baginda mengampuni Najib.

Secara berasingan, pada kesinambungan perbicaraan kes rasuahnya, Zahid secara kontroversi mendapat penangguhan prosiding selama empat bulan, atas dasar bahawa pihak pendakwaan memerlukan masa untuk mengkaji bukti baharu.

Peguamnya telah menghantar lebih 200 muka surat dokumen kepada A-G pada Januari dan Februari dan Isnin lalu, memohon agar pertuduhan terhadap Zahid kerana menyalahgunakan dana RM31 juta daripada Yayasan Akalbudi (YAB) digugurkan.

Mahkamah Tinggi bersetuju penangguhan perbicaraan itu, yang dalam peringkat pembelaan, selepas Timbalan Pendakwa Raya Abdul Malik Ayob berkata pihak pendakwaan diarahkan oleh Peguam Negara untuk tidak membantah penangguhan.


Wanita didakwa hina Islam berdepan hukuman penjara, ikat jamin RM20,000

Seorang wanita yang membuka tudung dan menanggalkan baju kurung ketika membuat persembahan di sebuah kelab komedi di Taman Tun Dr Ismail di sini, dihadapkan ke Mahkamah Sesyen Kuala Lumpur hari ini atas pertuduhan menyebabkan suasana tidak harmoni dalam kalangan penganut agama Islam, bulan lepas.

Bagaimanapun, Siti Nuramira Abdullah, 26, mengaku tidak bersalah selepas pertuduhan itu dibacakan di hadapan Hakim Siti Aminah Ghazali, lapor Bernama.

Mengikut pertuduhan, wanita itu didakwa mengaku bahawa dia adalah seorang Muslim yang telah menghafal 15 juzuk al-Quran dan kemudian bertindak membuka tudung dan menanggalkan baju kurung sewaktu membuat persembahan di atas pentas.

Perbuatan itu menyebabkan suasana tidak harmoni di atas alasan-alasan agama dalam kalangan penganut agama Islam.

Kesalahan itu didakwa dilakukan di Restoran Crack House Comedy Club, Taman Tun Dr Ismail, di sini pada 6 petang, 4 Jun lepas mengikut Seksyen 298A(1)(a) Kanun Keseksaan yang membawa hukuman penjara maksimum lima tahun, jika sabit kesalahan.

Siti Nuramira didakwa mengikut Seksyen 298A Kanun Keseksaan iaitu kesalahan menyebabkan ketidakharmonian, perpecahan, kebencian permusuhan, niat jahat, atau menjejaskan keharmonian atau perpaduan, atas alasan agama.

Jika nanti didapati bersalah dia boleh dihukum penjara sekurang-kurangnya dua tahun tetapi tidak lebih lima tahun.

Timbalan Pendakwa Raya Najihah Farhana Che Awang pada awalnya memohon mahkamah tidak memberikan jaminan ke atas tertuduh.

Peguam bela Siti Nuramira, R Selvaraj, kemudiannya berhujah, wanita terbabit patut dibenarkan diikat jamin RM4,000 kerana memberi kerjasama dengan polis sepanjang siasatan dijalankan.

“Kerjasamanya dengan polis semasa siasatan perlu diambil kira kerana tiada risiko dia tidak hadir ke mahkamah atau melarikan diri.

“Apabila polis menghubunginya berhubung kejadian video tular, enam jam sebelum polis tiba di rumahnya, dia tidak melarikan diri dan menunggu polis datang.

“Walaupun ditahan, dia memberikan kerjasama semasa dalam reman,” katanya.

Siti Aminah kemudian memutuskan Siti Nuramirah diikat jamin RM20,000 dengan seorang penjamin warga Malaysia, selain memerintahkan dia melaporkan diri di balai Brickfields setiap bulan.

Hakim turut memerintahkan Siti Nuramira menyerahkan pasportnya kepada mahkamah dan tidak membuat ulasan berhubung kes itu.


Pokok tumbang hempap empat kenderaan di Cheras

Enam individu cedera dalam kejadian pokok tumbang berhampiran sebuah bank di Jalan Mahkota, Taman Maluri, Cheras, hari ini.

Kejadian berlaku ketika hujan lebat dan angin kencang melanda kawasan itu.

Jurucakap Pusat Gerakan Operasi Jabatan Bomba dan Penyelamat Malaysia (JBPM) Kuala Lumpur dalam satu kenyataan berkata empat buah kenderaan dihempap pokok dalam kejadian tersebut.

“Kami dapati empat kenderaan masing-masing sebuah kereta BMW, Nissan, Perodua Myvi dan sebuah motosikal dihempap pokok tumbang akibat hujan lebat serta angin kencang.

“Kami menerima panggilan kecemasan berhubung kejadian itu jam 4.07 petang. Seramai 18 anggota bersama empat jentera dari Balai Bomba dan Penyelamat (BBP) Jalan Hang Tuah dan BBP Bandar Tun Razak dikejarkan ke lokasi kejadian,” katanya.

Menurutnya, susulan kejadian itu empat sekeluarga yang menaiki kereta Perodua Myvi mengalami kecederaan ringan serta trauma manakala dua individu menaiki motosikal pula mengalami luka dan bengkak pada kaki.

“Semua mangsa berkenaan dibawa ke Hospital Ampang untuk menerima rawatan.

“Anggota bomba bertugas sedang memotong dan mengalihkan pokok terbabit bagi membuka laluan yang terhalang.

“Operasi itu turut dibantu oleh pihak Angkatan Pertahanan Awam Malaysi (APM) dan Dewan Bandaraya Kuala Lumpur (DBKL),” katanya.


Siasatan terhadap MP Sepanggar cabul kekebalan Dewan Rakyat: Shafie

Tindakan menyiasat Ahli Parlimen (MP) Sepanggar Datuk Azis Jamman dibidas kerana ia mencabul kekebalan Dewan Rakyat yang termaktub dalam Perlembagaan Malaysia, kata Datuk Seri Mohd Shafie Apdal.

Presiden Warisan itu menyifatkan langkah tersebut tidak sepatutnya berlaku kerana sebagai seorang Ahli Dewan Rakyat sudah dinyatakan dengan jelas dalam Perkara 63 Perlembagaan Malaysia diberikan kekebalan dan ia tidak sepatutnya diambil tindakan terhadapnya.

“Ahli Dewan boleh bersuara berdasarkan fakta dan kebenaran kerana itu sudah menjadi hak seorang ahli Parlimen.

“Sekatan atau halangan ini tidak boleh berlaku di negara kita yang mengamalkan sistem demokrasi. Saya yakin Ahli Parlimen Sepanggar tidak berniat untuk menghasut rakyat, beliau cuma menyatakan kebenaran sahaja,” katanya menurut laporan media hari ini.

Berdasarkan Perkara 63, seorang ahli Dewan Rakyat boleh bersuara selagi tidak menyentuh tentang hak Yang di-Pertuan Agong dan Raja-raja Melayu.

Semalam, Azis dipanggil untuk memberi keterangan di Bukit Aman berhubung ucapannya dalam perbahasan Bajet 2022.

Pada 9 November menerusi ucapan perbahasannya, Azis memberi amaran tentang gerakan mendesak Sabah keluar dari Malaysia susulan layanan tidak adil kepada Sabah dalam peruntukan Bajet 2022 dan pelaksanaan Perjanjian Malaysia 1963 (MA63).

Katanya, tindakan Putrajaya yang masih menganak-tirikan Sabah akan menyebabkan rakyat bangkit mendesak Sabah keluar dari Malaysia.

Dalam persidangan Parlimen hari ini, beberapa MP pembangkang termasuk Ketua Pembangkang, Datuk Seri Anwar Ibrahim danMP Bagan, Lim Guang Eng meminta Speaker Dewan Rakyat campur tangan dalam isu membabitkan MP Sepanggar.

Anwar menyatakan sekiranya terdapat sebarang masalah mengenai kenyataan MP Sepanggar, perkara itu perlu dibangkitkan pihak kerajaan dan dirujuk kepada jawatankuasa Parlimen untuk tindakan lanjut.

Sementara itu, Guan Eng berkata, beliau tidak faham mengapa hak dan keistimewaan MP semasa berucap di Parlimen diremehkan malah, boleh disiasat polis dan ini boleh dianggap mengertak atau imtimidasi terhadap MP lebih-lebih lagi pembangkang.


“Masuk pilihan raya nak menang, bukan nak pesta”- Tok Mat

UMNO masih belum membuat sebarang keputusan sama ada bergerak secara solo atau bekerjasama dengan mana-mana parti lain setakat ini dalam menghadapi Pilihan Raya Negeri (PRN) Melaka 20 November ini.

Timbalan Presiden UMNO Datuk Seri Mohamad Hasan berkata, perkara itu akan diputuskan dalam Mesyuarat Khas Majlis Tertinggi (MT) parti itu dalam waktu terdekat dengan mengambil kira segala pandangan dan kaji selidik daripada setiap bahagian.

“Parti belum buat keputusan lagi (setakat ini), keputusan akan dibuat daripada Mesyuarat MT, jadi semua keputusan nanti kita bincang daripada syor biro politik dan pandangan lain secara teliti, pengakhirannya kita akan tengok mana beri kebaikan, masuk pilihan raya nak menang bukan nak pesta.

“Apa jua keputusan akan diputuskan dalam mesyuarat tersebut dan presiden parti akan buat kenyataan, setakat hari ini tiada keputusan lagi,” katanya lapor Bernama.

Dalam pada itu, Mohamad yang juga Ahli Dewan Undangan Negeri (ADUN) Rantau berkata, sekiranya UMNO bergerak sendirian, parti itu sudah menyasarkan kerusi yang akan ditandingi namun perancangan itu akan diolah kembali jika UMNO memutuskan bekerjasama dengan parti lain.

Secara umumnya, UMNO sudah tahu mana kerusi-kerusi yang kita hendak bertanding, cuma jika ada pihak lain (kerjasama parti lain) kita akan ubah semula (pembahagian kerusi).

“Ini semua terpulang kepada keputusan MT UMNO, Melaka tak ada banyak kerusi jadi tidak ada isu pembahagian kerusi dalam kalangan parti komponen BN… kita tak boleh kata kerusi tradisi lagi, bagi UMNO bila kita masuk PRN Melaka, kita nak menang bukan nak bermegah-megah,” katanya.


Khaled persoal pemimpin UMNO dikaitkan dalam PASleak diam diri

Seorang Naib Presiden UMNO, Datuk Seri Khaled Nordin mempersoalkan pemimpin UMNO yang nama mereka dikaitkan dalam pendedahan PASleak masih berdiam diri dan tidak tampil untuk membuat penjelasan berhubung kontroversi itu.

Terdahulu, media mendedahkan dokumen minit mesyuarat yang mengandungi maklumat pakatan sulit parti politik merancang untuk mengenakan kumpulan ‘Kluster Mahkamah’ dalam UMNO.

“Pemimpin-pemimpin UMNO yang PAS temui mesti nyatakan apakah tujuan dan intipati perbincangan perjumpaan mereka.

“Menjadi tanda tanya mereka berdiam diri hingga hari ini,” katanya dipetik laporan Malaysiakini.

Sejak beberapa hari lalu, satu dokumen yang didakwa kononnya minit mesyuarat sebuah parti politik didakwa mendedahkan beberapa pelan atau gerak kerja untuk menjatuhkan UMNO dan Barisan Nasional (BN) sebelum pilihan raya umum ke-15 (PRU-15).

Minit mesyuarat itu kononnya menyatakan pertemuan diadakan di rumah Bendahari Agung BN Datuk Seri Hishammuddin Hussein, turut mendakwa Ketua Hakim Negara bersubahat untuk mempercepatkan perbicaraan kes rasuah dan mensabitkan kesalahan dua pemimpin UMNO, Datuk Seri Ahmad Zahid Hamidi dan Datuk Seri Najib Razak.

Media melaporkan antara kandungan dalam dokumen itu menyebut tentang idea untuk mempercepatkan proses memenjarakan Zahid dan Najib.

Beberapa nama pemimpin politik besar yang terlibat dalam plot menjatuh serta mengucar-kacirkan UMNO ketika ini yang mana melibatkan juga beberapa pemimpin kanan parti berkenaan.


Kartel ayam: Hanya sebuah ladang akan tutup, bekalan tak terjejas

Dakwaan wujud sekumpulan kartel industri ternakan ayam yang akan menutup ladang ternakan selama dua hari bermula Sabtu ini sehingga menjejaskan bekalan ayam di pasaran adalah tidak benar, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi

Beliau berkata pihaknya sebaliknya dimaklumkan terdapat hanya sebuah kilang ternakan ayam di Melaka akan ditutup selama dua hari, dan penutupannya tidak akan menjejaskan bekalan di pasaran.

“Kita terima surat penjelasan daripada syarikat yang dikatakan akan tutup ladang mereka. Penjelasan mereka tidak mengambarkan itu sebagai kartel untuk mengambil keuntungan berlebihan.

“Walaupun (ia) syarikat besar tetapi kita telah pastikan penutupan dua hari tidak jejaskan bekalan ayam di pasaran,” katanya ketika dalam sidang media selepas melancarkan logo barang subsidi dan barang kawalan di kementeriannya di sini, hari ini.

Menurut laporan media, sekumpulan kartel industri ternakan ayam didakwa merancang menutup ladang ternakan pada Sabtu dan Ahad ini sebagai protes kepada kerajaan yang dikatakan lambat melakukan bayaran subsidi harga ayam 60 sen.

Berita itu mendapat perhatian ramai kerana ia bukan sahaja bakal meningkatkan harga ayam di pasaran, malah jika benar, pengguna pula perlu berebut untuk mendapatkan bekalan ayam yang terhad.

Nanta berkata pasukan yang ditubuhkan Suruhanjaya Persaingan Malaysia (MyCC) bagi menyiasat industri ayam dijangka membentangkan hasil siasatan lengkapnya pada Julai ini.

“Harap bulan Julai nanti ada keputusan dan langkah tertentu untuk tangani masalah seperti kartel ayam,” katanya.

Sementara itu di MELAKA, Pengarah Kementerian Perdagangan Dalam Negeri dan Hal Ehwal Pengguna (KPDNHEP) Melaka Norena Jaafar berkata saiz ayam yang tidak mencapai standard tertentu merupakan faktor beberapa ladang ayam di sini mengambil tindakan menutup operasi selama dua hari.

“Ia bukan sebab protes seperti mana yang didakwa, dan kami ada menerima notis penutupan, malah ketika kita pergi memeriksa ke ladang semalam, memang keadaan fizikal ayam itu kurang daripada sepatutnya, sekitar 1.1kilogram (kg) hingga 1.2kg berbanding 1.8kg hingga 2kg. Keadaan ini tidak sesuai untuk dijual.

“Namun saya rasa ia bukan satu masalah dari segi bekalan di sini sebab Melaka mempunyai dua pengeluar utama di samping banyak pengeluar kecil-kecilan,” katanya ketika ditemui pemberita di Program Pengguna Bestari, Sentuhan Kasih Aidilfitri KPDNHEP Melaka hari ini.

Norena seterusnya menegaskan tiada keperluan untuk pembelian ayam secara banyak (stokpile) oleh pengguna memandangkan tiada isu kekurangan bekalan di Melaka.

Jelasnya pembelian secara berlebihan untuk dijadikan stok hanya akan menyusahkan pihak lain terutama pada ketika ini sambutan hari raya masih diraikan.

“Jadi jangan panik kerana bekalan ayam tiada masalah dan dalam masa yang sama, harga masih kekal dengan RM8.90 sekilogram,” katanya.

Menyentuh mengenai dakwaan bekalan tepung gandum berkurangan di Melaka, beliau menjelaskan bekalan masih stabil dengan 11 jenama tepung yang diberikan subsidi. – Bernama


Bakar al-Quran : Panggil Duta Sweden ke Malaysia segera

Kerajaan digesa untuk memanggil Duta Sweden ke Malaysia bagi menyampaikan bantahan keras terhadap kejadian membakar al-Quran di luar Masjid Jamek Stockholm, Sweden, kelmarin.

Ketua Pembangkang, Hamzah Zainuddin berkata insiden yang berulang kali berlaku itu mesti ditolak dan dihentikan kerana jelas mencetuskan rasa kebencian, perkauman serta bertentangan dengan usaha-usaha antarabangsa.

Katanya, tambah malang apabila kerajaan Sweden sendiri tidak bertindak dengan sepatutnya dalam menyuburkan nilai-nilai toleransi, kesederhanaan dan penolakan terhadap ekstremisme apabila membenarkan insiden sedemikian berlaku lagi.

“Saya sebagai Ketua Pembangkang mengecam sekeras-kerasnya tindakan ekstremis, biadab dan keji Salwan Momika yang membakar kitab suci al-Quran di luar sebuah masjid di Stockholm, Sweden, semasa sambutan Hari Raya Aidiladha pada Rabu.

“Pada masa yang sama, saya dan ahli Parlimen Perikatan Nasional (PN) juga melahirkan rasa kecewa yang teramat sangat dengan sikap kerajaan Sweden yang membenarkan insiden tersebut berlaku walaupun sedar perbuatan Momika itu boleh mencetuskan perbalahan agama,” katanya dalam satu kenyataan, hari ini.

Pada Rabu, Salwan Momika, 37 mencetuskan kemarahan umat Islam di seluruh dunia apabila membakar al-Quran yang dikatakan untuk mendesak kerajaan Sweden mengharamkan al-Quran di negara tersebut.

Perbuatan biadab itu turut mencetuskan kemarahan Turkiye ketika Sweden berusaha menyertai Pertubuhan Perjanjian Atlantik Utara (NATO).

Lebih mencetus kemarahan apabila protes lelaki berfahaman athies itu mendapat permit daripada pihak berkuasa dan melakukan perbuatan biadab tersebut dengan kehadiran polis Sweden.


DAP sanggah cadangan Saifuddin berhubung kerjasama politik dengan PN

Kenyataan Setiausaha Agung PKR, Datuk Seri Saifuddin Nasution yang seakan membuka pintu kerjasama politik dengan Perikatan Nasional (PN) pada pilihan raya umum ke-15 (PRU-15) disanggah DAP yang menolak idea tersebut.

Setiausaha Agung DAP, Anthony Loke tidak senada dengan PKR, rakan satu gabungan dalam Pakatan Harapan (PH) itu yang mahu membuka pintu rundingan dengan Bersatu dan PAS untuk menghadapi PRU-15 dengan menggesa supaya pemimpin PKR berhenti mengeluarkan kenyataan mengelirukan.

“Ini adalah polemik tiada kesudahan, kalau kita selalu memberi kenyataan seperti itu (kerjasama dengan PN) ia akan mengelirukan penyokong kita.

“… saya menyeru supaya semua pimpinan parti PH, kalau nak bincang strategi, cadangan kerjasama dan sebagainya ia mesti bincang dalam majlis presiden dan membuat keputusan dipersetujui bersama dan bukannya memberi kenyataan yang dilihat bercanggah dan mengelirukan penyokong,” kata Loke dipetik laporan FMT.

Loke mengulas kenyataan Saifuddin bahawa gabungan itu bersedia berunding, termasuk berbincang dengan mana-mana parti politik untuk bekerjasama menghadapi PRU-15.

Berhubung kerjasama dengan PN, Loke berkata DAP sama sekali menolak sebarang idea ke arah kerjasama politik dengan gabungan tersebut yang dianggap sebagai lawan mereka.

“Lebih-lebih lagi PAS sendiri telah nyatakan pendirian bahawa mereka tidak akan kerjasama dengan PH,” katanya.

Terdahulu, Timbalan Presiden Amanah Datuk Seri Salahuddin Ayub turut mengeluarkan kenyataan senada dengan Saifuddin yang menggesa kepimpinan PH tidak terus menutup ruang perbincangan bersama semua parti politik blok pembangkang menjelang PRU-15, termasuk mengadakan perbincangan bersama Bersatu dan PAS.

Pembangkang kini sedang berusaha untuk menggabungkan semua parti untuk duduk dibawah satu “Khemah Besar”, ia susulan prestasi buruk parti pembangkang dalam tiga Pilihan Raya Negeri (PRN) sebelum ini.

Untuk rekod, perpecahan dikalangan parti pembangkang nyata memberi kelebihan kepada UMNO-Barisan Nasional (BN), ia terbukti menerusi keputusan tiga PRN di Melaka, Sarawak dan Johor yang lalu.

Dalam pada itu, Pengerusi PN Tan Sri Muhyiddin Yassin juga sudah mengadakan pertemuan dengan beberapa pemimpin parti politik, ia dipercayai bagi membincangkan berhubung sebarang kemungkinan bentuk kerjasama untuk berdepan UMNO-BN pada PRU-15 nanti.


Penghuni kuarters Akademi SPRM dipindah susulan tanah runtuh

Akademi Pencegahan Rasuah Malaysia (MACA) telah mengosongkan seluruh kawasan akademi itu dengan memindahkan seramai 45 individu susulan kejadian tanah runtuh di pintu masuk utamanya pada kira-kira 1.30 tengah hari tadi.

Suruhanjaya Pencegahan Rasuah Malaysia (SPRM) dalam kenyataan malam ini memaklumkan individu terbabit yang terdiri daripada 22 pegawai, 16 pekerja pembersihan dan tujuh penghuni kuarters termasuk keluarga pegawai telah selamat dipindahkan dari bangunan MACA ke kawasan selamat, menurut laporan Bernama.

“Pengosongan tersebut adalah atas nasihat pihak bomba dan akan berlarutan sehingga kawasan terlibat diisytiharkan selamat dan ketika ini, pihak MACA turut bersedia dengan arahan lanjut pihak berkuasa serta akan membuat pemakluman dari semasa ke semasa.

“Sehubungan itu, pihak MACA memohon orang ramai agar tidak membuat sebarang spekulasi dan memberi ruang kepada pihak berkuasa untuk menjalankan siasatan lanjut bagi mengenal pasti punca kejadian tanah runtuh tersebut,” menurut kenyataan itu.

Ketika kejadian, seramai 76 orang terdiri daripada 36 lelaki dan 40 wanita yang merupakan petugas pentadbiran MACA dan Institut Integriti Malaysia, yang terletak bersebelahan akademi itu berdepan detik cemas selepas berlaku runtuhan tanah di kawasan tersebut namun mereka tidak mengalami sebarang kecederaan.

Kejadian itu melibatkan kawasan di depan pintu akademi milik SPRM dan meruntuhkan sebuah pondok kawalan dengan keluasan tanah runtuh dianggarkan 30.48 x 36.57 meter persegi.


Amanah lapor polis gesa siasat komplot cemarkan badan kehakiman

Susulan dakwaan wujud komplot tertinggi yang dilemparkan terhadap seorang Hakim Datuk Mohd Nazlan Mohd Ghazali, Parti Amanah membuat satu laporan polis bagi menyiasat dalang disebalik serangan terhadap badan kehakiman negara itu.

Timbalan Presidennya, Datuk Seri Salahuddin Ayub mendakwa terdapat dalang disebalik serangan terhadap Hakim Mahkamah Rayuan kerana sebelum ini menjatuhkan hukuman terhadap Datuk Seri Najib Razak bersabit kes rasuah, SRC International Sdn Bhd dan merancang untuk membuat laporan polis seluruh negara.

“Adalah ironis bahawa seorang hakim yang berintegriti dan menjalankan tanggungjawabnya dengan baik telah dikaitkan dengan dakwaan melakukan salah laku dan menimbulkan keresahan orang ramai.

“Ini amat berbahaya dan sebab itu wakil Parti Amanah membuat laporan polis di semua negeri supaya siasatan dapat dijalankan,” katanya dipetik laporan media.

Salahuddin terdahuu membuat laporan di Ibu Pejabat Polis Daerah (IPD) Johor Baru Utara, Johor Bahru semalam.

Katanya, polis juga digesa menyiasat pihak yang bertanggungjawab membangkitkan kebencian terhadap Mohd. Nazlan dan memburuk-burukkan badan kehakiman negara.

Parti Amanah katanya, akan membuat susulan dengan pihak berkuasa mengenai langkah seterusnya selepas siasatan selesai.

“Apa yang penting ialah kita perlu membuka mata orang ramai tentang usaha pihak berkenaan untuk mengganggu kehakiman negara,” katanya.

Pada 20 April lalu, Blogger Raja Petra Kamarudin mendakwa Nazlan disiasat berhubung terpalit konflik kepentingan dalam kes rayuan SRC yang membabitkan bekas Perdana Menteri, Najib.

Menurut Raja Petra dalam portalnya Malaysia Today, Mohd. Nazlan disiasat berhubung wang RM1 juta yang tidak diisytihar dalam akaunnya.

Pada 21 April, Nazlan juga sudah membuat laporan polis berhubung satu artikel mendakwa beliau sedang disiasat kerana wang yang tidak dapat dijelaskan dalam akaun banknya.

Nazlan adalah hakim perbicaraan yang mensabitkan kesalahan terhadap Najib berhubung kes SRC, pada 28 Julai 2020.


Dakwa PN Perak enggan jumpa, Saarani menipu, kata Peja

Perikatan Nasional (PN) Perak menemplak kenyataan Pengerusi Barisan Nasional (BN) Perak, Datuk Seri Saarani Mohamad yang mendakwa pihaknya tidak mahu berjumpa untuk berunding soal penubuhan kerajaan negeri.

Pengerusi PN Perak, Datuk Seri Ahmad Faizal Azumu berkata kenyataan itu satu pembohongan susulan pertemuan mereka berlangsung semalam di Kuala Lumpur.

“Kenyataan Saarani bahawa PN tidak mahu berjumpa dengannya dan tidak bersetuju untuk memberi apa-apa peranan kepada BN dalam pembentukan Kerajaan Negeri Perak adalah merupakan satu penipuan besar.

“Hakikat sebenarnya ialah saya telah bertemu dengan beliau pada hari Ahad, 20 November 2022 di Kuala Lumpur. Pada perjumpaan yang turut dihadiri oleh Datuk Zainol Fadzi Paharudin (Setiausaha Perhubungan PN Perak), kami telah berunding tentang kemungkinan kerjasama PN dan BN menubuhkan kerajaan di Perak,” katanya dalam satu kenyataan, hari ini.

Petang tadi, Saarani yang baru saja mengangkat sumpah jawatan menteri besar Perak ke-15 di Istana Iskandariah berkata BN menyahut kerjasama dengan PH selepas mendakwa PN tidak mahu berjumpa dengan pihaknya untuk berunding.

Dalam kenyataan sama, Ahmad Faizal yang lebih mesra dipanggil Peja berkata dalam pertemuan itu Saarani menyatakan hasrat untuk kekal dicadangkan sebagai Menteri Besar Perak.

“Saya juga telah menyatakan kebimbangan saya dengan keadaan di mana Kerajaan Negeri Perak belum membentangkan belanjawan negeri untuk tahun 2023 dan kemelut politik mesti dirungkai segera demi kepentingan rakyat.

“Saya tegaskan, PN berlapang dada dan terbuka untuk berkerjasama namun, pihak beliau bertegas untuk PN menawarkan tawaran jawatan-jawatan penting dalam kerajaan negeri,” jelasnya.

Katanya lagi, Saarani meminta untuk merujuk kepada kepimpinan UMNO sebelum membuat apa-apa persetujuan.

“Namun, pada hari ini beliau dan kepimpinan Umno menyelamatkan jawatan menteri besar yang dipegangnya sambil menipu perwakilan Perhimpunan Agung Umno yang lalu dengan slogan ‘No DAP!’.

“Tanggungjawab sebagai Menteri Besar Perak adalah amat besar dan seharusnya sumpah setia jawatan yang dibacakan dengan kalimah suci tidak disusuli dengan penipuan kepada rakyat jelata,” katanya.

Pada PRU-15, BN hanya memenangi sembilan daripada 59 kerusi DUN Perak, sekali gus menjadikannya sebagai keputusan terburuk pernah direkodkan parti itu.

Keputusan di DUN sama turut menyaksikan PN berjaya menawan 26 kerusi, manakala PH memenangi 24 kerusi.

Perak mempunyai 59 kerusi DUN dan untuk membentuk kerajaan negeri, gabungan perlu memerlukan sekurang-kurangnya 30 kerusi.


‘Bapa suka berjenaka tapi nasihatnya tegas’

Jika dilihat kepada penampilannya ketika menyampaikan ceramah atau pendapat berkaitan hal ehwal Islam, Allahyarham Tan Sri Dr Harussani Zakaria sebenarnya suka bergurau dengan sesiapa sahaja.

Beliau akan menyelitkan elemen senda gurau ketika menyampaikan ceramah berkaitan pelbagai isu semasa, hukum agama dan politik yang sentiasa diberikan perhatian pelbagai pihak.

Anak bongsunya, Datuk Ahmad Wafi, 44, berkata Allahyarham suka bercerita mengenai pelbagai pengalaman hidup ketika usia mudanya.

“Sebagai contoh semasa pulang dari ceramah dari merata tempat, sebab dahulu tiada lebuh raya, hanya ada jalan kampung sahaja, jadi adalah ‘cerita-ceritanya’ yang beliau suka berkongsi dengan anak cucunya.

“Arwah juga sering menasihatkan kami adik beradik supaya sentiasa patuh dan tidak melanggar perintah Allah. Sekiranya kami mempunyai apa jua masalah sering kali kami mendapatkan nasihat daripadanya, arwah memang rapat dengan kesemua anak-anaknya,” katanya ketika ditemui media di kediaman Allahyarham di Kampung Melayu Sungai Rapat hari ini.

Harussani yang menjawat jawatan Mufti Perak sejak 1985, menghembuskan nafas terakhirnya pada jam 2.45 petang semalam selepas lebih seminggu mendapatkan rawatan akibat Covid-19 di Hospital Raja Permaisuri Bainun (HRPB) Ipoh di sini.

Memetik laporan agensi berita Bernama, Ahmad Wafi berkata kesihatan Allahyarham mulai merosot sejak Ogos tahun lepas akibat serangan strok dan menyebabkan beliau sukar untuk bertutur serta hanya menjalankan tugas-tugas rasmi sebagai mufti di kediamannya sahaja.

Beliau berkata Allahyarham disahkan positif Covid-19 pada 11 Mei lalu selepas memperoleh keputusan ujian calitan pada hari yang sama dan turut disahkan positif adalah isterinya Puan Seri Ainon Abdul Ghani, 81 dan beberapa lagi ahli keluarga serta dua orang jururawat peribadinya.

“Waktu arwah dibawa menaiki ambulans bersama-sama dengan isterinya, beliau nampak masih sihat seperti biasa. Semasa menerima rawatan, kami hanya berkomunikasi mendapatkan maklumat mengenai tahap kesihatan arwah menerusi salah seorang kakak yang bertugas sebagai doktor di hospital berkenaan.

“Doktor memaklumkan, virus itu telah menyebabkan jangkitan pada paru-paru dan buah pinggang, dan kesihatannya mulai merosot sejak pukul 12 tengah hari semalam. Pada 2.45 petang, doktor yang merawat arwah mengesahkan abah saya telah meninggal dunia,” katanya.

Arwah Harussani meninggalkan seorang isteri, Ainon, empat orang anak yang terdiri daripada Ahmad Abdul Hakim Mazhar, 54; Najah, 53; Naelah, 47 serta Ahmad Wafi, selain 20 orang cucu dan tiga cicit. Seorang lagi anaknya Abdul Hakam meninggal dunia pada usia 23 tahun akibat kemalangan jalan raya di Mesir pada 1994).

Allahyarham selamat dikebumikan di Tanah Perkuburan Islam Kampung Melayu Sungai Rapat di sini oleh petugas kesihatan pada kira-kira pada jam 6.20 petang semalam dalam suasana hujan renyai, dengan pematuhan prosedur operasi standard (SOP) yang telah ditetapkan.


Rauf tepis spekulasi kepimpinan UMNO Melaka bakal ada perubahan

Pengerusi Badan Perhubungan UMNO Melaka Datuk Seri Ab Rauf Yusoh menafikan desas-desus mendakwa kepimpinan UMNO negeri berkenaan bakal bertukar dalam masa terdekat.

Ahli Dewan Undangan Negeri (ADUN) Tanjung Bidara itu berkata tiada isu yang timbul berkaitan kepimpinan UMNO negeri, ketika ini, menurut laporan Bernama.

“Tiada isu. Takde isu pun. Sehingga hari ini parti berada dalam keadaan yang terbaiklah,” katanya.

Rauf ditemui semasa Rumah Terbuka Badan Perhubungan UMNO Melaka di rumahnya di Kampung Pulau, Masjid Tanah.

Majlis yang dihadiri Yang Dipertua Negeri Melaka Tun Mohd Ali Rustam turut disertai Naib Presiden UMNO merangkap Perdana Menteri Datuk Seri Ismail Sabri Yaakob.

Ab Rauf, yang juga Exco Kanan Pelaburan, Perindustrian, Pembangunan Usahawan dan Koperasi negeri menganggap khabar angin yang timbul sebagai sebahagian daripada asam garam dunia politik.

“Saya tak anggap benda (khabar angin) tu sebagai satu ancaman kepada kedudukan UMNO negeri pun. Masing-masing boleh meluahkan perasaan masing-masing,” katanya.


Pasukan Khas Covid-19 Selangor patut bubar, banyak main politik

Setiausaha PAS Selangor, Roslan Shahir Datuk Mohd Shahir mencadangkan Pasukan Khas Covid-19 Selangor dipengerusikan Datuk Seri Dr Dzulkefly Ahmad dibubarkan kerana banyak bermain politik.

Malah beliau melihat pasukan itu tidak memainkan peranan apa-apa membantu rakyat, dalam menangani pelbagai masalah termasuk menyediakan pusat pemberian vaksin (PPV) di Selangor bagi memudahkan orang ramai menerima suntikan vaksin Covid-19.

“Cukup-cukuplah bermain politik dan menyalahkan orang lain dalam keadaan rakyat sedang susah. Jika pasukan khas ini gagal maka bubarkanlah sahaja.

“Jika kerajaan negeri gagal maka serah sahaja segala-galanya kepada Majlis Keselamatan Negara (MKN). Jangan gadaikan masa depan mereka kerana sibuk bermain politik,” katanya.

Pasukan Khas Covid-19 Selangor itu juga dilihat lebih banyak memberi tumpuan kepada program ‘menjual’ vaksin bagi pihak anak syarikat kerajaan negeri berbanding mengutamakan program vaksinasi rakyat.

Sebelum ini Agenda Daily melaporkan kerajaan PKR Selangor mendakwa bekalan vaksin yang diperuntukkan oleh Kerajaan Pusat tidak mencukupi, sebagaimana dibangkitkan oleh seorang Exconya, Dr Siti Kamariah Mahmud.

Sebaliknya timbul pula persoalan apabila tular dakwaan aktiviti menjual vaksin kepada pekerja dan majikan di negeri tersebut dengan kadar RM350 untuk mengambik suntikan vaksinasi.

Merujuk kenyataan Pengerusi Pasukan Khas Covid-19 Selangor, Datuk Seri Dr Dzulkefly Ahmad bahawa kadar kebolehjangkitan di Selangor masih rendah berbanding negeri lain, Roslan Shahir bertanya kembali sekarang apa yang sudah berlaku?

“19 Mei lalu beliau (Dzulkefly) mendakwa pasukannya dan kerajaan Selangor berada dalam tahap baik menguruskan wabak berkenaan. Pelaksanaan Perintah Kawalan Pergerakan (PKP) secara menyeluruh akan menjejaskan ekonomi negeri terutamanya peniaga kecil.

“Itu laporan sebulan lebih yang lalu. Semalam Selangor mencatatkan 3,047 kes yang tertinggi sehingga menjadi penyumbang besar kepada kes jangkitan baharu seluruh negara. Akibatnya Kerajaan Persekutuan terpaksa isytiharkan PKPD selama 14 hari di sebahagian besar Selangor.

“Mengapa sebelum ini kerajaan negeri cukup pasif dan memilih-milih untuk bekerjasama dengan Kerajaan Persekutuan? Mungkinkah kerana taksub bermain politik? Rakyat sedang menderita mereka asyik berpolitik.

“Sebulan lebih lalu bekas Menteri Kesihatan Dr Dzulkefly (AMANAH) mendakwa pasukannya dengan kerajaan negeri sedang menguruskan wabak itu dengan cukup baik di Selangor. Hari ini apa jadi? Apa sebenarnya kerja pasukan khas ini?,” soalnya.

Roslan Shahir juga mempersoalkan kenapa kerajaan PKR Selangor yang mempunyai kedudukan kewangan kukuh tidak mendirikan PPV di setiap 56 kawasan Dewan Undangan Negeri (DUN) dan 22 kerusi Parlimen bagi mempercepatkan proses vaksinasi dalam negeri itu.

“Ini tidak… bila diberi vaksin dari Pusat banyak tidak dapat digunakan kerana tidak cukup kemudahan, kenapa tidak didirikan kemudahan?Kenapa pihak berkuasa negeri tidak mengambil inisiatif memeriksa kilang-kilang yang beroperasi tanpa kebenaran?

“Mereka punya pasukan penguat kuasa yang besar di setiap PBT yang sebahagiannya punya kedudukan kewangan yang besar. Terbukti Selangor bawah Pakatan Harapan (PH) lebih gemar bermain politik,” katanya.


Malaysia lulus pelaburan RM306.5b, tertinggi dalam sejarah pada 2021

Malaysia mencatatkan pelaburan diluluskan tertinggi dalam sejarah pada 2021 berjumlah RM306.5 bilion dalam sektor perkilangan, perkhidmatan dan utama, meskipun ekonomi global masih berdepan persekitaran yang mencabar akibat pandemik Covid-19.

Jumlah pelaburan langsung asing (FDI) dan pelaburan langsung domestik (DDI) pada 2021 itu melebihi jangkaan, meningkat 83.1 peratus daripada yang direkodkan pada 2020, kata Menteri Kanan Perdagangan Antarabangsa dan Industri, Datuk Seri Mohamed Azmin Ali.

Ini sekali gus menjadikan negara ini kekal sebagai destinasi pelaburan yang menarik untuk pengembangan perniagaan global dan serantau, kata pada sidang media prestasi pelaburan Malaysia di Kuala Lumpur, hari ini.

Menurutnya ekosistem perniagaan yang kukuh membolehkan Malaysia memperoleh pelaburan strategik dan menjalin hubungan perdagangan baharu.

Beliau berkata, ia meletakkan Malaysia berada pada trajektori positif untuk memacu ekonomi ke tahap yang lebih tinggi serta mempercepatkan usaha ke arah pertumbuhan sosio-ekonomi yang inklusif.

“Kelonggaran yang diberikan kerajaan terhadap kawalan pergerakan membolehkan aktiviti ekonomi disambung semula ditambah dengan kadar vaksinasi yang tinggi.

“Langkah rangsangan yang berterusan juga dilaksanakan untuk memastikan ekosistem perniagaan kekal responsif kepada arah aliran global merangkumi dasar dan inisiatif untuk kemudahan perniagaan, peningkatan kemahiran dan kemahiran semula bakat, pendigitalan dan automasi.

“Secara ringkasnya, langkah terbabit berjaya meletakkan ekonomi Malaysia pada landasan yang teguh dan berdaya tahan ke arah pertumbuhan yang rancak dan pemulihan yang mampan,” katanya seperti dilapor BHonline.

Azmin berkata, pada 2021, FDI menyumbang sebahagian besar jumlah pelaburan yang diluluskan dengan sumbangan RM208.6 bilion (68.1 peratus), lonjakan sebanyak 224.9 peratus berbanding RM64.2 bilion pada 2020, sementara DDI merangkumi baki RM97.9 bilion (31.9 peratus).

Beliau berkata, sektor perkilangan mendahului jumlah pelaburan yang diluluskan pada 2021 sebanyak RM195.1 bilion, diikuti sektor perkhidmatan (RM94.1 bilion) dan sektor utama (RM17.3 bilion).

Katanya, Belanda (RM78 bilion), Singapura (RM47.3 bilion), China (RM31.3 bilion), Austria (RM18.9 bilion) dan Jepun (RM9.9 bilion) adalah sumber FDI teratas dari sektor perkilangan, perkhidmatan dan utama di Malaysia, menyumbang 88.9 peratus daripada jumlah FDI yang diluluskan untuk tahun itu.

“Dari segi negeri, Pulau Pinang menjadi penyumbang utama kepada pelaburan diluluskan ini sebanyak RM83.5 bilion diikuti Kedah (RM68.3 bilion), Kuala Lumpur (RM37.7 bilion), Selangor (RM28.8 bilion) dan Sarawak (RM25.7 bilion).

“Jumlah pelaburan dari lima negeri ini saja menyumbang 79.6 peratus daripada jumlah keseluruhan pelaburan yang diluluskan untuk 2021,” katanya.

Sehingga Disember 2021, Lembaga Pembangunan Pelaburan Malaysia (MIDA) mengenal pasti 352 projek pelaburan asing berprofil tinggi, termasuk syarikat Fortune 500 dalam sektor pembuatan dan perkhidmatan, dengan gabungan nilai pelaburan berpotensi RM39.2 bilion.

Ini termasuk dalam segmen aeroangkasa, kenderaan elektrik, jentera dan peralatan, reka bentuk litar bersepadu (IC), elektronik termaju, bahan termaju, bahan kimia, tenaga boleh diperbaharui (seperti fotovoltaik, optik dan fotonik), teknologi paparan, petrokimia, farmaseutikal, peranti perubatan dan keselamatan makanan.

Projek terbabit diunjur akan mewujudkan lebih 19,000 peluang pekerjaan baharu.


Pengampunan Najib: Bukankah DAP juga duduk satu kerajaan dengan UMNO?

DAP mendakwa keputusan permohonan pengampunan Datuk Seri Najib Razak baru-baru ini dibuat UMNO tidak dibincangkan dalam Kabinet kerajaan campuran.

Namun, adakah Setiausaha Agung DAP, Anthony Loke terlupa bahawa mereka juga sebenarnya duduk dalam satu Kabinet kerajaan campuran bersama UMNO dengan mengatakan keputusan tersebut tidak melibatkan pendirian kerajaan?

Bagaimana boleh duduk bersama dalam satu kerajaan tetapi mengatakan keputusan permohonan untuk mengampunkan Najib dibuat secara berasingan kerana realitinya UMNO dan DAP (UMDAP) merupakan parti yang membentuk kerajaan bersama.

Sekiranya keputusan UMNO dibuat untuk mengampunkan Najib, semua parti yang berada dalam Kabinet yang membentuk kerajaan perlu memikul tanggungjawab yang sama.

Terbaharu, Presiden UMNO, Datuk Seri Ahmad Zahid Hamidi memohon untuk menggugurkan semua pertuduhan kes rasuah yang dihadapinya dalam Yayasan Akalbudi, adakah perkara ini juga tidak dibincangkan dalam Kabinet?

Walaupun Loke cuba menjauhkan DAP daripada terlibat sama dalam keputusan yang dibuat UMNO, namun ia adalah fakta jelas bahawa UMDAP adalah parti yang membentuk kerajaan bersama, sudah pastinya setiap keputusan melibatkan pemimpin parti komponen juga dibuat secara bersama.

Jika benar keputusan UMNO tidak dibincang dalam Kabinet, adakah DAP berani mempersoalkan setiap langkah diambil UMNO dalam mesyuarat Kabinet selepas ini?

Tidak ada gunanya jika DAP sekadar mendakwa keputusan untuk mengampunkan Najib dibuat tanpa dibincangkan dalam Kabinet kerana langkah itu hanya dilihat cuba mengalihkan pandangan rakyat kononnnya DAP tidak terlibat dalam keputusan tersebut.

Malah, pengundi tegar DAP khususnya masyarakat kaum Cina pasti akan mempersoalkan adakah parti yang mereka sokong tersebut sekarang sudah menjadi manja dengan UMNO sehingga tidak berani mempersoalkan setiap keputusan dibuat parti itu.

Melihat kepada senario politik semasa, pengundi kaum Cina akan membuat tanggapan DAP yang diharapkan dapat semak dan imbang dalam kerajaan kini serupa dengan UMNO yang sanggup menggadaikan prinsip demi semata-mata mahu berkuasa.

Dalam pada itu, seorang Ahli Parlimen PKR, Hassan Karim sudah memberi nasihat secara terbuka supaya kerajaan campuran sekarang tidak membuat keputusan yang kelak akan mengakibatkan rakyat semakin membenci mereka.

Dalam komentarnya, Hassan berkata: “Gabungan politik PH dan PKR akan ditolak rakyat dalam enam Pilihan Raya Negeri (PRN) akan datang. Berikutan itu, PH dan PKR akan ditolak oleh rakyat pada Pilihan Raya Umum (PRU) akan datang.

“Akhirnya PH dan PKR akan tumbang bersama-sama BN serta UMNO jika Najib dan Zahid dibebaskan dengan mudah.

“Jika itu berlaku, jangan katakan saya tidak ingatkan anda,” kata Hassan dalam satu kenyataan semalam.

Kenyataan tersebut dilihat sebagai amaran jelas kepada kerajaan campuran supaya tidak terlalu berlembut dengan UMNO sehingga merelakan semua keputusan parti itu tanpa ada halangan.

Persoalannya, adakah DAP berani bangkit bertanya dalam mesyuarat Kabinet selepas ini berhubung setiap keputusan yang dibuat parti rakan mereka itu?


MCA, MIC tolak gesaan Zahid beri tempoh 14 hari

Dua parti sekutu UMNO dalam Barisan Nasional (BN) menolak gesaan Datuk Seri Ahmad Zahid Hamidi yang memberi tempoh 14 hari kepada kerajaan supaya mengadakan sidang Dewan Rakyat.

Kedua-duanya MCA dan MIC tidak mahu terlibat memberi sebarang tempoh susulan kontroversi tafsiran ‘secepat mungkin’ sebagaimana dititahkan Yang di-Pertuan Agong.

Presiden MIC SA Vigneswaran sebaliknya menyerahkan kepada kerajaan untuk memanggil sidang Dewan Rakyat berdasarkan situasi munasabah.

Memetik laporan FMT beliau berkata Yang di-Pertuan Agong menyatakan kerajaan perlu mengadakan sidang Dewan Rakyat secepat mungkin berdasarkan situasi yang munasabah.

“Maka terpulang kepada kerajaan untuk memutuskan dalam masa terdekat. Itu keputusan UMNO bukan BN, jadi terpulang kepada UMNO. Kita MIC tidak (beri tempoh),” katanya. ,” katanya.

Setiausaha Agung MCA, Datuk Chong Sin Woon pula menyerahkan kepada kerajaan untuk menentukan tarikh sidang Parlimen tetapi perlu berlandaskan undang-undang.

“Proses pemanggilan persidangan Parlimen perlukan notis (28 hari) kepada semua Ahli Parlimen untuk menghantar soalan dan seterusnya kementerian berkaitan menyediakan jawapan, selain sesi soal jawab dan ‘Minister Question Time’ semasa berlangsungnya sesi Parlimen,” katanya dipetik dari FMT.

Katanya, darurat berakhir 1 Ogos dan Parlimen boleh dipanggil bersidang mengikut undang-undang sedia ada.

Kedua-dua parti itu menegaskan pendirian mereka menjunjung titah Agong.

Sebelum ini, Yang di-Pertuan Agong bertitah sidang Parlimen perlu diadakan secepat mungkin bagi menangani Covid-19 dan menyelamatkan ekonomi negara selepas meneliti pandangan pemimpin parti politik dan taklimat pakar yang dipanggil menghadap minggu lepas.

Terdahulu Presiden UMNO itu memberi tempoh 14 hari kepada kerajaan supaya mengadakan sidang Dewan Rakyat. Kegagalan berbuat demikian akan mendorong UMNO mengadakan mesyuarat khas majlis tertinggi bagi mencari tindakan sewajarnya.

Dalam kenyataan dikeluarkan hari ini Zahid menggunakan alasan penderhakaan sebagai langkah untuk menghalalkan keputusan MT nanti bagi memberi tekanan kepada kumpulan Menteri dan Timbalan Menteri supaya patuh dengan keputusan parti.


Pemangku Raja Johor cadang MB pakai selipar, sindir pengkritik

Menteri Besar Datuk Onn Hafiz Ghazi dicadangkan pemangku Raja Johor, Tunku Ismail Ibrahim agar memakai selipar sahaja selepas ini.

Sindiran balas itu dibuat Tunku Ismail susulan isu pemberian kasut yang dipakai Onn Hafiz seperti yang dilaporkan media bukan Melayu baru-baru ini sehingga beliau terpaksa membuat penjelasan berhubung perkara tersebut.

“Benda macam ni pun jadi isu? Dato saya cadangkan lepas ni Dato pakai selipar sahaja.

“Baru semalam saya terfikir nak hadiahkan jam tangan pada Dato & beberapa pegawai kerajaan.

“Dato, nasihat saya jalankan tugas untuk negeri Johor. Jangan melayan sangat apa orang nak cakap. Yang penting buat kerja,” titah baginda dalam ciapan dalam akaun Twitternya.

Terdahulu, Onn Hafiz menafikan membeli kasut berharga puluhan ribu ringgit.

Menerusi hantaran di Facebook, beliau berkata, kasut itu adalah kurniaan Sultan Johor, Sultan Ibrahim Iskandar.

“Fitnah dan tohmahan perlu dihentikan. Untuk rekod, ini adalah kurniaan Kebawah Duli Tuanku Sultan.

“Ini bukan perkara baharu malah Kebawah Duli Tuanku ada juga memberi kurniaan kepada barisan Exco kerajaan yang lepas dan kepada pegawai kerajaan negeri sebagai motivasi sentiasa bekerja keras untuk rakyat,” katanya.

Semalam, beberapa akhbar Cina menyiarkan laporan berhubung kasut mewah itu, ia selepas tular dalam media sosial.

Seorang individu mendakwa MB Johor membeli sepasang kasut jenama Berluti dianggarkan bernilai RM37,877.22 (€8,400).

Jenama Berluti, berasal sekitar 1895 merupakan pengeluarpakaian lelaki yang berpangkalan di Paris yang terkenal dengan kepakarannya dalam barangan kulit serta pakaian.


Jangkitan harian kembali melonjak, Greater Lembah Klang ‘panas’ semula

Jangkitan harian Covid-19 dalam tempoh 24 jam semalam (8 Mac 2022) melonjak semula melepasi 30,000 kes, dengan Lembah Klang kembali menjadi penyumbang utama kes baharu.

Statistik laman sesawang CovidNOW kendalian Kementerian Kesihatan (KKM) yang dikemas kini pagi tadi, menunjukkan sebanyak 31,490 kes baharu direkodkan, berbanding 26,856 kes pada Isnin, meningkat 4,634 kes.

Jumlah itu menjadikan kumulatif positif sebanyak 3,680,953 kes sejak awal 2020, dengan 3,340,889 pesakit telah sembuh dan 33,384 kes kematian dilaporkan.

Sehingga semalam juga sebanyak 306,680 kes masih aktif, meningkat daripada 304,304 pada Isnin, dengan seramai 294,242 pesakit sedang menjalani kuarantin di rumah (291,827 pada Isnin).

Statistik itu juga menunjukkan 3,397 pesakit ditempatkan di PKRC (3,373 Isnin); 8,668 dimasukkan ke hospital (8,736 Isnin); dan 373 pesakit dirawat di unit rawatan rapi (1CU) (368 Isnin), termasuk 223 daripadanya memerlukan alat bantuan pernafasan (223 Isnin).

Pada masa sama, jumlah jangkitan harian baharu itu disumbangkan peningkatan kes di Lembah Klang yang merangkumi Selangor, Kuala Lumpur dan Putrajaya dengan merekodkan 12,823 kes.

Selangor sahaja mencatat 8,095 kes baharu berbanding 6,757 kes pada Isnin, menjadikan kumulatif positif sebanyak 1,010,562 kes, dengan 919,935 pesakit telah pulih, 10,271 kes kematian dan 80,356 kes masih aktif.

Daripada jumlah kes aktif itu, 78,419 pesakit menjalani kuarantin di rumah; 371 ditempatkan di PKRC; 1,516 dimasukkan ke hospital; dan 50 dirawat di ICU, dengan 28 daripadanya memerlukan alat bantuan pernafasan.

Sementara itu, 10 lagi negeri dan Wilayah Persekutuan turut merekodkan peningkatan jangkitan harian dengan Kuala Lumpur mencatat 4,527 kes berbanding 2,181 pada Isnin, diikuti Kedah (3,015 kes baharu, 2,884 Isnin).

Pulau Pinang pula merekodkan 2,425 kes baharu berbanding 1,836 pada Isnin; Sarawak (1,903 kes baharu, 857 Isnin); Negeri Sembilan (1,883 kes baharu, 1,575 Isnin); dan Perak (1,279 kes baharu, 1,142 Isnin).

Terengganu pula mencatat 1,277 kes baharu berbanding 1,270 pada Isnin; diikuti Putrajaya (201 kes baharu, 182 Isnin); Perlis (190 kes baharu, 126 Isnin); dan Labuan (148 kes baharu, 135 Isnin).

Sehingga 7 Mac, seramai 25,761,043 atau 78.9 peratus populasi di Malaysia termasuk rakyat asing telah lengkap menerima vaksin Covid-19, manakala 27,180,031 atau 83.2 peratus lagi menerima sekurang-kurangnya satu dos.

Seramai 15,064,528 atau 64.0 peratus lagi populasi dewasa telah menerima suntikan dos penggalak.

Pecahan kes Covid-19 mengikut negeri-negeri pada 8 Mac 2022.


[KEMAS KINI] Jangkitan baharu naik, 929 kes di Selangor

Jumlah jangkitan harian Covid-19 dalam tempoh 24 jam sehingga 12 tengah hari tadi naik sedikit kepada 5,726, berbanding angka terendah dicatat sejak Jun lalu sebanyak 4,782 kes semalam.

Ketua Pengarah Kesihatan Tan Sri Dr Noor Hisham Abdullah berkata jumlah terbaharu itu menjadikan kumulatif sejak awal tahun lalu meningkat kepada 2,442,224 kes.

Daripada jumlah kes baharu hari ini, 15 membabitkan kes import yang turut melibatkan enam bukan warganegara, dan 5,711 kes tempatan dengan 222 individu adalah warga asing.

Seramai 598 pesakit kini dirawat di unit rawatan rapi, termasuk 308 yang memerlukan alat bantuan pernafasan.

Beliau turut memaklumkan daripada jumlah kes positif hari ini, 1.7 peratus atau 97 pesakit adalah dalam kategori 3, 4, dan 5, manakala 5,629 pesakit lagi dalam kategori 1 dan 2.

Setakat ini, jumlah kes dibeberapa negeri dilaporkan meningkat, Selangor dilaporkan mencatat 929 kes baharu, meningkat berbanding 756 kes semalam, manakala jangkitan baharu di Sarawak juga bertambah daripada 493 kes semalam kepada 713 kes hari ini.

Sabah juga mencatat peningkatan kes daripada 450 semalam kepada 565 kes hari ini, diikuti Pulau Pinang (378 hari ini, 271 semalam) dan Kedah (346 hari ini, 333 semalam).

Dr Noor Hisham juga memaklumkan seramai 5,607 pesakit disahkan sembuh menjadikan kumulatif sejak tahun lalu hingga hari ini meningkat kepada 2,340,390 kes atau 95.8 peratus daripada 2,442,224 kumulatif kes positif.

Mengenai kadar kebolehjangkitan Covid-19 atau Ro/Rt beliau berkata, pada jangkaan mengikut kes seharian pada 25 Oktober 2021 untuk seluruh negara adalah 0.89.

Berdasarkan statistik yang dikongsinya, Negeri Sembilan dan Kuala Lumpur mencatat Rt 0.99, manakala terendah direkodkan di Sarawak iaitu 0.81 Rt.


Kewibawaan Kabinet Anwar terjejas setelah Zahid dilantik TPM: IDEAS

Institut Demokrasi dan Hal Ehwal Ekonomi (IDEAS) gusar dan bingung dengan pelantikan Presiden UMNO Datuk Seri Ahmad Zahid Hamidi sebagai Timbalan Perdana Menteri (TPM), sekali gus menjejaskan kewibawaan Kabinet baharu Kerajaan Persekutuan.

Ketua Pegawai Eksekutif IDEAS, Dr Tricia Yeoh berkata pengumuman pelantikan barisan Kabinet Kerajaan Persekutuan dinanti-nantikan baik pada peringkat domestik atau antarabangsa.

Namun, katanya keputusan untuk melantik Zahid ke jawatan TPM di sebalik pertuduhan yang dihadapinya di mahkamah amat membingungkan.

Pada masa sama beliau berkata IDEAS juga menyeru pengasingan peranan Perdana Menteri dan Menteri Kewangan kerana tiada pengawasan terhadap portfolio paling penting dalam Kabinet.

“Walaupun mencapai kestabilan, pelantikan Zahid sebagai TPM yang memegang portfolio strategik memberi isyarat salah daripada kerajaan yang berikrar untuk mematuhi prinsip tadbir urus yang baik.

“Walaupun tidak bersalah sehingga dibuktikan bersalah dan melalui semua proses rayuan sudah memadai untuk mengekalkan kerusi di Parlimen, ahli-ahli Kabinet yang dilantik perlu mempunyai standard yang lebih tinggi.

“Hal ini penting untuk memastikan keyakinan dan kepercayaan orang ramai terhadap kerajaan hari ini,” Dr Yeoh dalam satu kenyataan dalam laman sesawang institut itu hari ini (3 Disember 2022).

Menurut Dr Yeoh lagi pelantikan Perdana Menteri (PM) yang turut menjaga portfolio Kementerian Kewangan tidak selaras dengan prinsip tadbir urus yang baik yang telah diisytiharkan Datuk Seri Anwar Ibrahim sebagai agenda teras kerajaan perpaduan.

Beliau berkata Pakatan Harapan (PH) juga memberi komitmen untuk mengasingkan portfolio juga dibuat dengan tegas dalam manifesto pilihan raya sebelum ini.

“Skandal rasuah 1MDB sebahagiannya dipermudahkan dengan membenarkan seorang individu memegang dua jawatan penting Kabinet secara serentak. Tiga pentadbiran sebelum ini telah cuba mengubah tradisi ini dengan melaksanakan pengasingan kuasa antara jawatan Perdana Menteri dan Menteri Kewangan.

“Walaupun secara politik sukar untuk menamakan Menteri Kewangan dalam kerajaan perpaduan, peranan perlu diasingkan untuk proses semak dan imbang.

“Kami mencadangkan Perdana Menteri harus komited untuk mencari seorang Menteri Kewangan yang sesuai; seseorang yang boleh melaksanakan kerajaan yang telus dan bertanggungjawab. Menteri Kewangan juga perlu mengawasi pembaharuan fiskal seperti melaksanakan Akta Tanggungjawab Fiskal yang tergendala sejak sekian lama,” kata Dr Yeoh lagi.

Dr Yeoh juga berkata sudah tiba masanya PH melaksanakan manifesto pilihan raya yang dijanjikan oleh gabungan itu kepada pengundi, walaupun setiap gabungan menekankan aspek dasar yang berbeza dalam manifesto masing-masing, kebanyakannya berkongsi matlamat yang sama iaitu untuk meringankan beban rakyat dan mempercepat pembaharuan institusi.

“IDEAS pastinya berharap pembaharuan institusi utama yang disebut oleh BN dan PH ketika tempoh berkempen seperti janji untuk menggubal Undang-undang Pendanaan Politik dan pengasingan kuasa antara peranan Pendakwa Raya dan Peguam Negara akan dilaksanakan dengan pantas.

IDEAS juga kata Dr Yeoh berharap Perikatan Nasional dapat memainkan peranan sebagai pembangkang yang berkesan serta adil selain membentuk Kabinet bayangan untuk terlibat secara konstruktif dalam pembuatan dasar.

“Dengan membentuk Kabinet Bayangan dan memberikan kritikan yang membina terhadap dasar-dasar kerajaan, Perikatan Nasional akan berjasa besar kepada negara bukan sahaja melalui menyediakan mekanisme semak dan imbang kepada kerajaan, tetapi juga dengan mengalihkan naratif awam semasa daripada propaganda politik yang memecahbelahkan,” katanya.


Cacar monyet mungkin tak dapat dibendung: WHO beri amaran

Pertubuhan Kesihatan Sedunia (WHO) memberi amaran risiko awam boleh menjadi tinggi jika virus itu mengeksploitasi peluang untuk mewujudkan dirinya sebagai patogen manusia dan merebak kepada kumpulan yang berisiko tinggi mendapat penyakit teruk seperti kanak-kanak kecil dan orang yang kurang imun.

WHO juga tidak yakin penularan virus cacar monyet dapat dibendung sepenuhnya ketika ini, kata Pengarah WHO untuk wilayah Eropah, Hans Kluge pada Selasa.

“Kami tidak pasti sama ada kami dapat membendung penularan wabak itu sepenuhnya.

“Oleh itu, perlu dipastikan bahawa kontak rapat perlu dikurangkan, tindakan berkesan dalam kalangan komuniti, pengasingan kes ketika tempoh penularan, pemantauan dan pengesanan kontak rapat.

“Setakat ini, cacar monyet tidak memerlukan langkah pencegahan sama seperti pandemik Covid-19 kerana virus itu tidak merebak melalui cara yang sama.

“Bagaimanapun, potensi penularan virus itu adalah tinggi,” kata Kluge dalam satu kenyataan.

Agensi itu menggesa penyedia penjagaan kesihatan untuk memerhatikan dengan teliti kemungkinan gejala seperti ruam, demam, bengkak kelenjar, sakit kepala, sakit belakang, sakit otot dan keletihan, dan menawarkan ujian kepada sesiapa yang mempunyai gejala ini.

Bagaimanapun, memandangkan kebanyakan kes awal wabak ini telah dilaporkan dalam kalangan lelaki yang melakukan hubungan seks dengan lelaki, “semua usaha harus dilakukan” untuk komuniti yang terjejas, kata WHO.

Cacar monyet bukanlah penyakit kelamin, tetapi ia boleh merebak melalui hubungan seks apabila seseorang mengalami ruam aktif.

Para saintis sedang menyusun kod genetik sampel virus daripada pesakit untuk mengetahui lebih lanjut tentang asal-usulnya, tetapi “data awal mengesahkan bahawa genom itu tergolong dalam virus monkeypox Afrika Barat,” menurut WHO.

Sehingga kini, WHO telah menerima laporan mengenai 257 kes cacar monyet yang disahkan dan kira-kira 120 kes yang disyaki di 23 negara di mana virus itu tidak endemik setakat Khamis. – Agensi


8 negara Afrika disekat masuk ke Indonesia

Indonesia telah mengenakan sekatan ke atas semua pengembara dari lapan negara Afrika, berkuat kuasa Isnin berikutan varian baharu Covid-19, B.1.1.529 atau dikenali Omicron.

Sekatan itu juga terpakai kepada pengembara yang pernah mengunjungi negara seperti Afrika Selatan, Botswana, Namibia, Zimbabwe, Lesotho, Mozambique, Eswatini dan Nigeria dalam tempoh 14 hari lalu, menurut Direktorat Jenderal Imigresen Indonesia lapor Bernama.

Dalam satu kenyataan hari ini, ketua perhubungan awam dan hal ehwal umum, Arya Pradhana Anggakara berkata susulan sekatan itu visa lawatan dan visa perjalanan terhad untuk rakyat negara itu akan dihentikan kecuali bagi perwakilan ke mesyuarat G20 di Bali.

Indonesia bakal menjadi tuan rumah dan Pengerusi G20 dari 1 Dis 2021 hingga 30 Nov 2022.


Jazlan bengang selepas pemimpin DAP kata UMNO hanya ‘menumpang’

Datuk Nur Jazlan Mohamed seakan bengang dengan pemimpin DAP yang mendakwa UMNO sekadar hanya ‘menumpang’ dalam kerjasama kerajaan campuran.

Jazlan yang juga Ahli Majlis Tertinggi (MT) UMNO itu tidak bersetuju dengan label ‘menumpang’ yang diberikan kepada UMNO dalam kerajaan campuran dan menafikan parti itu sebagai tamak jawatan.

“Tetapi, bila kita diam, DAP pula yang keluarkan kenyataan sebegini,” kata Jazlan.

Kenyataan Jazlan itu dipercayai merujuk kenyataan Naib Pengerusi DAP Perak, Aziz Bari berhubung peranan UMNO menarik sokongan orang Melayu masih tidak jelas memandangkan peranan tersebut kini dimainkan oleh Perikatan Nasional (PN).

Menurut Aziz, berdasarkan rekod Pilihan Raya Umum Ke-15 (PRU-15) lalu pada peringkat awalnya undi PN dijangka meleset namun apa yang berlaku adalah sebaliknya.

Malah kata Aziz lagi, UMNO dilihat hanya menumpang kekuatan Pakatan Harapan (PH) kerana kelangsungan parti itu semakin pudar.

Dalam pada itu, Jazlan berkata DAP sepatutnya perlu menghargai usaha UMNO dalam membolehkan kerajaan perpaduan dibentuk.

“Untuk keadaan sekarang pun, kita susah nak tarik sokongan Melayu kembali kepada UMNO disebabkan DAP sendiri, kerana ramai orang Melayu yang tidak percayakan parti itu.

“Strategi DAP meletakkan orang Melayu sebagai pemimpin parti itu tidak lagi berjaya, jadi mereka perlu juga hargai UMNO,” kata Jazlan lagi.


Tak perlu tambah lagi kawasan Parlimen, kata bekas Timbalan SPR

Kerusi Parlimen 222 sudah mencukupi dan tidak memerlukan tambahan kawasan lagi, kata bekas Timbalan Pengerusi Suruhanjaya Pilihan Raya (SPR), Datuk Seri Wan Ahmad Wan Omar.

Wan Ahmad berkata jumlah 222 kerusi adalah sudah memadai, bagaimanapun langkah terbaik yang perlu diambil SPR adalah menangani lebihan pengundi di sesuatu kawasan dan mencadangkan persempadanan dijalankan.

“Ketika ini terdapat 222 kerusi Parlimen di Malaysia dan jumlah itu sudah memadai. Sebenarnya, wakil rakyat sekarang terbeban kerana sesetengah kawasan itu mempunyai lebihan pengundi sekali gus menunjukkan ketidaksamarataan antara kawasan.

“Jadi, pendapat saya adalah perlu kajian persempadanan semula. Persempadanan semula ini perlu dibuat berdasarkan kategori yang sama, contohnya kawasan bandar dengan bandar seperti di Kuala Lumpur yang punyai pemilih yang ramai,” katanya dipetik laporan Utusan Malaysia.

Menurut Wan Ahmad, pertambahan pengundi di sesuatu kawasan akan membebankan Ahli Parlimen dan menggesa supaya fokus ditumpukan kepada jumlah pengundi dan bukan mengikut keluasan kawasan Parlimen itu.

“Apabila pengundi ramai, beban wakil rakyat bertambah. Untuk kawasan luar bandar misalnya kita kena tengok jumlah pemilih dan bukannya luas kawasan. Kita mahu wujudkan keseimbangan pengundi,” terangnya lagi.

Malaysia dijangka mempunyai 244 kerusi di Dewan Rakyat pada Pilihan Raya Umum Ke-16 (PRU-16) jika kerajaan meluluskan peruntukan 35 peratus kerusi Parlimen yang dituntut oleh Sabah dan Sarawak seperti yang termaktub dalam Perjanjian Malaysia (MA63).

Jumaat lalu, Mesyuarat Majlis Khas Perjanjian Malaysia 1963 dilaporkan memperakui langkah mendapatkan semula 35 peratus daripada 222 kerusi Parlimen untuk Sabah dan Sarawak sekali gus menyaksikan kedua-dua negeri bakal memiliki 78 kerusi Parlimen.

Mengulas lanjut, Wan Ahmad berkata, pertambahan kerusi Parlimen juga tidak wajar berdasarkan penilaiannya terhadap prestasi pemimpin parti politik ketika ini yang dilihat tidak banyak menyumbang.

“Bajet untuk bayar wakil rakyat juga bertambah, selain peruntukan pembangunan yang besar. Jadi ia jelas merugikan negara selain pemimpin baharu juga tidak menyumbang. Saya melihat prestasi mereka (pemimpin) tidak bertambah, sama sahaja.

“Ada yang tidak menjalankan tugas seperti diharapkan namun, ada juga yang bagus tunjuk prestasi baik dan cemerlang. Apa yang perlu diakui ialah ada wakil rakyat berada pada tahap prestasi yang tidak membanggakan,” katanya.


Permohonan pinjaman cagaran KWSP diluluskan MBSB bernilai RM561 juta

Sebanyak RM561 juta sudah diluluskan MBSB Bank bagi permohonan pinjaman peribadi patuh syariah Ihsan-i melalui program Fasiliti Sokongan Akaun 2 (FSA2) Kumpulan Wang Simpanan Pekerja (KWSP).

MBSB mengesahkan jumlah pinjaman diluluskan itu melibatkan 27,202 permohonan dengan mencagar akaun KWSP mereka daripada 49,130 permohonan yang disahkan layak.

“Keseluruhan proses Ihsan-i daripada peringkat permohonan kepada pengeluaran pembiayaan dilakukan sepenuhnya secara dalam talian tanpa memerlukan pemohon hadir ke cawangan MBSB Bank.

“Pemprosesan permohonan ini giat dijalankan MBSB Bank dalam usaha memastikan pemohon dapat menerima maklum balas dengan kadar segera,” katanya melalui kenyataan.

Bagi permohonan tidak berjaya, katanya, ia disebabkan beberapa faktor seperti pemohon berstatus muflis dan nisbah khidmat hutang pemohon yang tinggi.

“Bagaimanapun MBSB Bank mengambil maklum terdapat pemohon berstatus muflis menerima kelulusan. Ini disebabkan jumlah permohonan diterima sangat tinggi dalam tempoh masa singkat yang membawa kepada berlakunya keralatan sistem.

“Pemohon berkenaan pula membuat pengisytiharan yang mereka bukan muflis ketika membuat permohonan,” katanya.

Menurut kenyataan sama, MBSB Bank berkata pihaknya tidak akan mengenakan sebarang caj terhadap jumlah pembiayaan Ihsan-i yang dimasukkan ke dalam akaun simpanan mereka dan status Akaun 2 KWSP juga tidak akan terjejas kerana Ihsan-i MBSB Bank mengguna pakai konsep Tawarruq.

“Antara kelebihan Ihsan-i adalah ansuran bulanan rendah pada tahun pertama kerana pelanggan hanya perlu menjelaskan bayaran keuntungan, tiada caj proses ataupun caj penamatan awal,” katanya.

Katanya, Ihsan-i juga akan memberi rebat atau Ibra’ dari jumlah keuntungan sekiranya pembayaran baki pembiayaan ditamatkan lebih awal.

“Kadar keuntungan Ihsan-i sangat kompetitif berbanding dengan kadar pembiayaan peribadi sedia ada. Ansuran bulanan Ihsan-i boleh bertambah atau berkurang tertakluk perubahan Kadar Dasar Semalaman (OPR), namun jumlah keseluruhan ansuran bulanan yang dibayar tidak boleh melebihi harga jualan.

“Harga jualan ini sudah dimaklumkan kepada pelanggan dalam tawaran pembiayaan yang perlu dipersetujui,” katanya.